Brkiću je izrečena bezbednosna mera zabrane obavljanja poslova radnog mesta državnog službenika – inspektora na bilo kojem nivou vlasti u Federaciji u trajanju od dve godine.\nPresudom mu je trajno oduzet novac u iznosu od 400 KM koji predstavlja imovinsku korist pribavljenu krivičnim delom, a koji je privremeno oduzet prilikom hapšenje 15. marta 2019. godine.\nKako se navodi u presudi, Brkić je 15. marta ove godine u dva navrata zahtevao i primio dar u iznosu od po 200 KM kako u okviru svojih ovlaštenja ne bi izvršio službenu radnju inspekcijskog nadzora. Proglašen je krivim za produženo krivično delo Primanje dara i drugih oblika koristi.\n– U daljnjem postupku stranke imaju pravo izjaviti žalbu iz drugih razloga zbog kojih se može pobijati presuda – navode iz Tužilaštva USK.\nBrkić je inače bivši savetnik Damira Mašića dok je obavljao funkciju federalnog ministra obrazovanja i nauke, piše Klix.


FBiH: U protekla 24 sata registrirana 233 slučaja COVID-19, prijavljeno 16 smrtnih ishoda - Federalno ministarstvo zdravstva: COVID19\nFBiH: U protekla 24 sata registrirana 233 slučaja COVID-19, prijavljeno 16 smrtnih ishoda\nObjavljeno: 05.05.2021 ; Ažurirano: 05.05.2021\nPrema podacima Zavoda za javno zdravstvo FBiH (ZZJZ FBiH), u Federaciji BiH u protekla 24 sata (do 12h) prijavljeni su rezultati testiranja 2.585 uzoraka, od kojih su 233 pozitivna na COVID-19. Novi slučajevi registrirani su u svim kantonima/županijama u Federaciji BiH, osim u Posavskom.\nU Federaciji BiH do sada je testirano ukupno 636.500 uzoraka, a COVID-19 je potvrđen kod 131.263 osobe. Zaključno s današnjim danom, u Federaciji BiH je evidentiran oporavak 114.669 pacijenata. U protekla 24 sata evidentiran je oporavak 746 pacijenata.\nU protekla 24h, Zavodu za javno zdravstvo Federacije BiH prijavljeno je 16 smrtnih ishoda. S današnjim danom, broj smrtnih ishoda na području Federacije BiH je 4.998.


Karleuša u nikad kraćoj haljinici\nNaime, Jelena se fotografisala u ogledalu lifta, koji se nalazi u njenoj porodičnoj kući, gdje živi sa ćerkama Atinom i Nikom, kao i suprugom Duškom Tošićem kada zbog poslovnih obaveza boravi u Beogradu.\nMini haljinica istakla je Karleušine duge noge i vitku figuru, a iako je ovog puta obučena tako da ne ističe svoje atriibute, njeni pratioci su saglasni da je Jelena u ovom izdanju prava bomba i da i tako provocira, prenosi Telegraf.\nPodsjetimo, prije nekoliko godina Jelena je izjavila da joj lift u kući služi samo za slikanje, ali i da nervira ljude.\n“Meni lift u dnevnoj sobi služi isključivo za selfije… I da nerviram ljude, naravno. Ali to manje”, napisala je Jelena tada uz objavljenu fotografiju iz lifta.\nIbrahimović proslavio rođendan: Specijalno iznenađenje Nada Topčagić


source.ba | Nastavlja se suđenje Novaliću, danas svjedoči Davor Pehar\nU Sudu Bosne i Hercegovine danas se nastavlja suđenje premijeru Federacije BiH Fadilu Novaliću i drugim optuženima u aferi "Respiratori".\nOsim Novalića, optuženi su i ministrica finansija FBiH Jelka Milićević, suspendirani direktor Federalne uprave civilne zaštite Fahrudin Solak te Fikret Hodžić vlasnik firme "Srebrena malina". Oni se terete za nabavku 100 respiratora iz Kine u vrijednosti 10,5 miliona KM, kao i za nabavku medicinske opreme od 2,9 miliona KM, prenio je Avaz.\nSvjedočit će direktor Zavoda za javno zdravstvo FBiH Davor Pehar. Pretpostavlja se da će Pehar govoriti o sastancima koji su prethodili nabavci spornih respiratora iz Kine, a koji su održavani u Vladi Federacije BiH.


Trener fudbalera Vojvodine Marko Nikolić rekao je da je Bursaspor veoma ozbiljan i kvalitetan protivnik, ali da se njegova ekipa dobro spremila za utakmicu u trećem kolu kvalifikacija za Ligu Evropa i da će pokušati da potvrdi da u sportu nije presudno koliko je novca uloženo u tim.\nSadu igraju protiv turske ekipe Bursaspor prvu utakmicu trećeg kola kvalifikacija za Ligu Evropa.\n"Igramo protiv tima koji je pravljen za Ligu šampiona, a sticajem okolnosti igra u ovom takmičenju. Mnogo novca se ulaže u turski fudbal, a Bursaspor kao i većina njihovih klubova u stanju je da dovede igrače iz najboljih svetskih liga. Međutim, mi smo se zaista dobro spremili za ovu utakmicu", rekao je Nikolić na konferenciji za novinare u Novom Sadu.\n"Respektujemo protivnika jer on to zaslužuje. Potrebno je da budemo realni jer igramo protiv planiranog učesnika Lige šampiona. Stvorena je velika euforija oko ovog susreta što je normalno i dobro jer u Novi Sad dolazi veliki protivnik. Imamo ambicija, sportske drskosti i želje da se nadmećemo sa tako kvalitetnim protivnikom", dodao je on.\nNikolić je rekao da je zadovoljan atmosferom u ekipi i ponovio da je prioritet kluba domaće prvenstvo.\n"Još ništa veliko nismo učinili. Za nas je prvenstvo Srbije prioritet, a ono još nije počelo. Igranje u Evropi nam jako prija i učinićemo sve da u prvom meču i u revanšu ponovimo igru iz prethodne dve utakmice", rekao je on.\nNikolić je dodao da će njegova ekipa pokušati da potvrdi da količina novca koja se ulaže u ekipu nije presudna za dobar rezultat.\n"Respektovaćemo Bursaspor sve dok sudija ne da znak za početak utakmice. Verovaćemo u sebe, svoje kvalitete, držati se jedan drugoga na terenu. Pokušaćemo da potvrdimo ono što se u više navrata ponovilo u fudbalu i sportu, da sportska istina nije u količini novca koji se ulaže, nego da je najvažnije ono što se događa u srcima i glavama igrača koji o pobedniku odlučuju na terenu", rekao je Nikolić.\nTrener Vojvodine rekao je da neće mnogo menjati tim, ali da su pojedini igrači koji su prethodnom periodu stigli u klub u konkurenciji za meč sa Bursasporom.\n"Neće biti velikih promene u odnosu na prošlu utakmicu. Angažovali smo četiri pet igrača, neki od njih stekli su pravo igranja, Andrija Kaluđerović, Nikola Leković i Janko Tumbasević i biće u konkurenciji za tim. Takođe, oporavio se Oumaru Abubakar, pa će se i on boriti sa mesto u ekipi", rekao je Nikolić.\nFudbaler Vojvodine Marko Poletanović rekao je da će njegova ekipa da se nadigrava sa protivnikom i da se nada da će nastaviti pobednički niz iz kvalifikacija.\nIz novosadskog kluba saopšteno je da vlada veliko interesovanje za utakmicu i da je moguće da će ulaznice već u sredu biti rasprodate.


Kineski predsednik: Ne dopustiti rat na Korejskom poluostrvu - 14.12.2017, Sputnik Srbija\nPredsednik Kine Si Đinping je tokom sastanka sa predsednikom Južne Koreje Mun Džae Inom izjavio da nikako ne smeju da se dozvole rat i haos na Korejskom... 14.12.2017, Sputnik Srbija\nvesti, svet, kina, južna koreja, si đinping, mun džae in\n16:17 14.12.2017 (Osveženo: 16:34 14.12.2017)\n„Treba se čvrsto pridržavati cilja o denuklearizaciji Korejskog poluostrva, nikako ne dozvoliti rat i haos. Problem Korejskog poluostrva bi na kraju trebalo rešiti dijalogom i konsultacijama“, istakao je Si, prenosi agencija Sinhua.\nPredsednik Kine takođe je naglasio da Kina i Južna Koreja imaju zajednički interes za zaštitu mira i stabilnosti na Korejskom poluostrvu.\nOn je dodao da će kineska strana podržavati poboljšanje odnosa između severa i juga Korejskog poluostrva i doprineti pomirenju i saradnji dveju strana.\nSa svoje strane, predsednik Južne Koreje Mun Džae In izjavio je da će se Seul čvrsto pridržavati mirnih metoda u rešavanju problema Korejskog poluostrva.\nPredsednik Južne Koreje takođe je izrazio spremnost Seula da radi sa Pekingom kako bi se održali regionalni mir i stabilnost.


Strelac-Mesečni horoskop za decembar 2021. | Astrofon21\nStrelac-Mesečni horoskop za decembar 2021.\nTokom prve dve dekade meseca prosto ćete zračiti i rasipati oko sebe jednu neverovatno pozitivnu energiju koja će lako privlačiti pripadnike suprotnog pola. Poznanstva tokom ovog perioda mogu krenuti na neki neobičan, čudan način, ali i preko društvenih mreža, okoline ili preko kontakata sa prijateljima. Vi koji ste „mladi i ludi“ i ne želite da se vežete, ovaj ćete period iskoristiti da se izludujete i provedete više nego dobro. Oni pak pripadnici znaka koji se nadaju nekoj ozbiljnijoj priči, neka budu sigurni da se jedan odnos razvija u jako dobrom pravcu i da bi mogao rezultovati vezom već tokom druge dekade decembra. Ovo je VAŠ mesec, pa ga iskoristite onako kako želite i kako vam srcu odgovara! Ako imate nekih problema ili neraščišćenih računa sa emotivnim partnerom, budite sigurni da će ih ovaj mesec izneti na dnevni red. Vi ćete doduše pokušavati da balansirate (sa vrlo promenljivim rezultatima), ali partner zaista može biti naporan i težak i pritiskati vas. Izvlačiće neke probleme i situacije koje ste vi davno zaboravili i budite sigurni da vam, naročito druga dekada ovog perioda, donosi problematiku kojoj ćete morati ozbiljno da se posvetite. No, sve se može srediti ako je ljubav jaka i ako imate koliko toliko volje!\nIako predispozicije za ovaj period i nisu toliko loše, ipak je evidentno da ćete dosta vremena morati da posvetite neisplativim stvarima, ispravljanju problema, saniranju grešaka i ponavljanju poslova koje ste već odradili. Toplo vam se savetuje da pokušate da održite dobru komunikaciju i kontakt sa nadređenima, jer biste sa ove strane često mogli čuti kritike i zamerke na vaš račun. To vas može tek zablokirati, pa ćete raditi još manje i biti još više dekoncentrisani. U suštini, tokom decembra vam je potrebna bolja organizacija nego inače, veća fokusiranost i nikako ne smete žuriti i povlačiti ishitrene poteze. Komunikacija sa potencijalnim saradnicima je vrlo korektna, i lako ćete naći mogućnosti za nova, ali i dodatna angažovanja. Sa postojećim poslovnim partnerima se trudite da održavate zadovoljavajući nivo poslovanja. Poboljšanje finansija kreće u trećoj dekadi ovog perioda.\nPrva polovina meseca je zdravstveno prilično dobra kod vas i ne biste trebali da imate većih problema. Starija populacija bi ipak u tom periodu mogla da obrati pažnju na kičmu, jetru, žuč. Od drugog dela decembra obratite više pažnje na ishranu – neće vam baš sve prijati, naročito ako preterujete!


TV NOVI BECEJ - „Edufons“ razvio nove programe na polju obrazovanja odraslih\n„Edufons“ razvio nove programe na polju obrazovanja odraslih\nSanja Milenković | 14:38 - 16. 12.\nCentar za celoživotno obrazovanje „Edufons“ nedavno je, u okviru projekta “Žene iz ruralnih sredina do održive hrane i poljoprivrede – sveža hrana od farme do stola” pozvao pripadnice lepšeg pola koje spadaju u pomenutu grupu da svoju priču podele sa njima, ali i sa ženama širom Srbije i Evrope koje su uključene u poljoprivredu ili poljoprivredni lanac snabdevanja. Kroz partnerstvo organizacija iz 5 zemalja, Srbije, Grčke, Italije, Austrije, Finske i Slovenije u kojoj je i odobren, septembra ove godine započet je i projekat pod nazivom „Životno obrazovanje – Održive životne veštine“ čija je realizacija planirana u naredne dve godine.\nKako objašnjava, cilj ovog projekta jeste socijalna inkluzija osoba u nepovoljnom položaju i omogućavanje njihovog pristupa akreditovanim stručnim obukama, u kombinaciji sa inovacijama digitalnih praksi, što bi otvorilo mogućnosti za dostupna radna mesta na tržištu rada.\nU okviru rada sa mladima razvijen je i program „Osnaži, nauči, vodi, širi“ započet februara 2019. godine.\nOna otkriva da je od marta naredne godine u planu realizacija još jednog projekta namenjenog mladima pod nazivom „Omladinski lideri cirkularne ekonomije“ u koji su, pored Srbije i Belgije, koja je ujedno i nosilac projekta, uključene i Mađarska, Kipar, Slovenija, Italija, kao i dve organizacije iz Grčke. Više o ovoj temi saznajte večeras, od 20 časova, u novom izdanju emisije „Iz mog ugla“.


U Kulturnom centru Pančeva danas je svečano obeleženo 125 godina postojanja predškolstva u gradu i 45 godina Predškolske ustanove „Dečja radost“.\nZbog neophodnih radova na elektro mreži bez struje će u ponedeljak, 9. avgusta ostati potrošači u Stevana Šupljikca od broja 139 do 147 koji neće imati struje od 8 do 10 sati, a u istoj ulici od broja 149 do 159 neće biti struje od 10 do 12 časova. Od 12 do 13 sati bez struje će ostati potrošači u Knićaninovoj od Slavka Bokšana do pruge i potrošači u Ulici Slavka Bokšana.\nU Opovu struje neće biti od 8 do 17 časova u Žarka Zrenjanina od Kratke ulice do Branka Radičevića, Branislava Nušića od Borisa Kidriča do Žarka Zrenjanina, kao i deo Tamiške ulice i deo Branka Radičevića, saopštila je Elektrovojvodina.\nZahtevi za legalizaciju bespravno podignutih objekata mogu se predati do ponoci u Gradskom uslužnom centru jer je radno vreme produzeno. Danas ističe rok za predaju zahteva za legalizaciju, a Ministartsvo prostornog planiranja poručilo je ranije da neće biti produženja roka.\nŽeleznice Srbije saopštile su da će od danas pa do kraja važenja aktuelnog reda vožnje zbog racionalizacije prevoza biti promenjeni polasci vozova.


29.06.2020 u 18:26\nEU produžava sankcije Rusiji do 31. januara 2021\nBRISEL - Evropska unija je produžila ekonomske sankcije Rusiji zbog situacije u Ukrajini do 31. januara 2021. godine, saopštio je Evropski savet. „Savet je danas doneo odluku da obnovi sankcije koje su namenjene određenim privrednim sektorima Ruske Federacije za dodatnih šest meseci, do 31. januara 2021. godine”, navodi se u saopštenju, prenosi Tass. Lideri EU doneli su političku odluku o produženju sankcija na samitu 17. i 18. juna održanom u formatu video-konferencije, nakon kraće rasprave i formalnog zaključka da sporazumi iz Minska ostaju neispunjeni, prenosi Tanjug.\n18.06.2020 u 16:23\nEU obnovila je na još godinu dana sankcije uvedena kao odgovor na ilegalnu aneksiju Krima i Sevastopolja od strane Ruske Federacije. U Savetu EU podsećaju da se restriktivne mere odnose na zabranu uvoza proizvoda poreklom sa Krima ili Sevastopolja u EU, ali i zabranu infrastrukturnih ili finansijskih ulaganja i turističkih usluga na Krimu ili u Sevastopolju. EU je ogrničila i izvoz određene robe i tehnologija krimskim kompanijama ili za upotrebu na Krimu u sektoru transporta, telekomunikacija i energetike uključujući istraživanje i proizvodnju nafte, gasa i mineralnih sirovina, prenosi Tanjug. U Briselu naglašavaju da EU i dalje ne priznaje ilegalnu aneksiju Krima i Sevastopolja od strane Ruske Federacije i da nastavlja da osuđuje ovo „kršenje međunarodnih zakona”.\n04.03.2020 u 11:45\nPredstavnici 27 zemalja, članica EU, saglasni su da produže individualne sankcije određenim građanima Rusije i posle 15. marta kada ističe rok sankcijama koje su na snazi. „Sankcije će biti produžene za još šest meseci, odlučeno je bez rasprave na sastanku stalnih predstavnika zemalja članica EU, a tu odluku bi bez odlaganja formalno trebalo da potvrdi Savet Evrope”, prenela je agencija TASS navode nadležnih u Savetu Evrope. Očekuje se da će Savet Evrope odluku potvrditi bez rasprave, a potom i objaviti u Službenom glasniku EU. EU je 2014. godine uvela sankcije građanima Rusije i Ukrajine čije delovanje „negira ili ugrožava teritorijalni integritet, suverenitet i nezavisnost Ukrajine”, prenosi Tanjug. Do sada je pod sankcijama 171 osoba, uključujući i Ruse, i Ukrajince, 44\n18.02.2020 u 18:22\nAmerika uvela sankcije „Rosnjeftu” zbog pomaganja Venecueli\nVAŠINGTON - SAD su uvele sankcije trgovinskom odeljenju ruske državne naftne kompanije „Rosnjeft” zbog pomaganja Venecueli da zaobiđe embargo na izvoz nafte. Administracija američkog predsednika Donalda Trampa uvela je sankcije kompaniji „Rosnjeft trejding” i njenom predsedniku Didijeu Kasamiru, što je deo diplomatsko-ekonomskog pritiska Vašingtona na socijalističkog predsednika Venecuele Nikolasa Madura da se povuče s vlasti. Venecuela je prošle godine uspela da izveze stotine hiljada barela nafte uz pomoć „Rosnjeft trejdinga”, uprkos sankcijama koje su SAD uvele toj zemlji. Visoki zvaničnici Trampove administracije upozorili su danas da bi bilo ko u svetu ko posluje s kompanijom „Rosnjeft trejding” mogao da se nađe na udaru američkih sankcija. Zvaničnici navode da očekuju da


Le Penova: Bez Rusije ne bi bilo pobede u Drugom svetskom ratu - Sputnjik Srbija\n06:34 20 Novembar 2019\n15:04 07.06.2019 (osveženo 15:38 07.06.2019) Preuzmite kraći link\n„Potrebno je razdvojiti politiku i istoriju. Ne može se smatrati da Rusija nije u velikoj meri učestvovala u pobedi (u Drugom svetskom ratu)“, izjavila je Le Penova, gostujući na televiziji BFM.\nPrema njenim rečima, u posleratnom istraživanju o tome ko je odneo pobedu u Drugom svetskom ratu, većina Francuza se opredelila za Rusiju. Međutim, danas u istim istraživanjima Francuzi za pobednika smatraju SAD, što svedoči o radu na revidiranju istorije.\n„Mi smo privrženi istini i s obzirom na to naš cilj je da podsetimo da bez Rusije, verovatno, ne bi bilo pobede“, istakla je francuska političarka.\nPodsetimo, ranije je Le Penova izrazila žaljenje zbog toga što je Rusija ostala po strani kada je reč o obeležavanju 75. godišnjice iskrcavanja savezničkih snaga u Normandiji.\nMari Le Pen, Drugi svetski rat, godišnjica


Lokalni front: SNS zloupotrebljava policiju | Autonomija\nLokalni front: SNS zloupotrebljava policiju\nPoliciji naređeno da čuvaju plakate Aleksandra Vučića, odakle im to pravo?\nPredrag Voštinić iz Lokalnog fronta potvrdio je za N1 da je policija privela troje aktivista te organizacije u Kraljevu, jer su predizborne plakate Aleksandra Vučića “činili manje korisnim”.\nSmatra da je policija u ovom slučaju zloupotrebljena, i kaže da ga ljuti to što vladajuća stranka uživa zaštitu policije.\nTrojica pripadnika kraljevačkog Lokalnog fronta privedena su sinoć dok su, kako kaže, „u okviru legitimne političke borbe“ šarali plakate predsedničkog kandidata vladajuće koalicije Aleksandra Vučića i “činili ih manje korisnim”.\n“Policija verujem da zna svoja ovlašćenja, i verujem da su u ovom slučaju zloupotrebljeni, da im je naređeno da čuvaju plakate”, ocenjuje Voštinić.\nDodaje da su aktivisti Lokalnog fronta ubrzo pušteni, ali da ih je policija zamolila „da ne prave probleme“.\nKaže i da je nešto kasnije na istom mestu video aktiviste SNS-a kako obnavljaju predizborni materijal, ali ovoga puta uz prisustvo policije.\n“Odakle pravo vladajućoj stranci da uživa zaštitu policije? To me ljuti”, ističe Voštinić i navodi da su ga policajci zamolili da se udalji i da ih ne fotografiše, što je on i učinio kako ne bi bilo daljih problema.


Na vest o Šainovićevom pregovaranju s vlastima o dobrovoljnoj predaji Haškom tribunalu\nNa slobodi do suđenja\nMinistar pravde Srbije potvrdio, u SPS demantuju\nBEOGRAD - Pravni zastupnici funkcionera SPS Nikole Šainovića razgovarali su prošlog petka sa predstavnicima republičkih ministarstava pravde i unutrašnjih poslova o mogućnostima za dobrovoljnu predaju Haškom tribunalu i dobijanje garancija Vlade za njegovu odbranu sa slobode.\nOvu vest Radija B92, koju su Zoran Anđelković, generalni sekretar SPS i portparol Branko Ružić odmah juče demantovali navodeći da su "to sve medijske manipulacije koje plasira Informativna služba Vlade Srbije", novinarima u republičkom parlamentu potvrdio je srpski ministar pravde Vladan Batić.\nOn je rekao da je Šainović kontaktirao srpska ministarstva pravde i policije i da je "jasno manifestovao svoju želju da se dobrovoljno preda Haškom tribunalu".\n- Krajem prošle nedelje, odmah po donošenju Zakona, javili su se branioci Šainovića. Ukoliko se on bude dobrovoljno predao, Vlada Srbije daće garancije da bude na slobodi do početka suđenja - rekao je Batić i dodao da garancije Vlade Srbije važe za sve koji se dobrovoljno predaju i da to nema veze sa ideologijom ili politikom.\nVlada Srbije garantuje\nMediji su juče preneli izjavu Dragoljuba Ojdanića, bivšeg načelnika GŠ VJ, da neće bežati od odlaska pred Haški tribunal i da je to njegova zakonska obaveza. Njegov advokat je demantovao ovu izjavu, ali ne i stav da će se dobrovoljno predati Hagu kad bude donet zakon. Potpredsednik Vlade Srbije Žarko Korać izjavio je juče da će Vlada svim optuženicima koji se dobrovoljno predaju Tribunalu dati garancije, kao i određenu pravnu pomoć.\n- Sada je pitanje tehnologije šta se smatra činom dobrovoljne predaje - rekao je Batić i istakao da je Šainović svojim postupkom "pokazao dobru volju".\n- To je normalan put i mnogo je racionalniji od nekih pokušaja da se izbegne odlazak u Hag, pogotovo sada kada je donet zakon, jer je ta procedura potpuno jasna - rekao je Batić.\nMinistar pravde je izjavio da ne zna da li su se i drugi optuženi jugoslovenski državljani javljali vlastima.\nU advokatskoj kancelariji Tome File, koji je Šainovićev pravni zastupnik, "Glasu" je juče rečeno da o ovoj informaciji mogu da govore advokati, ali da se, kako je prenela sekretarica, advokatski tim nalazi na suđenju van Beograda.\nRadio B92 preneo je da je bilo više kontakata Šainovićevih pravnih zastupnika sa predstavnicima vlasti.\nPrema pisanju agencije Beta, izvori iz savezne i republičke administracije tvrde da je nekoliko jugoslovenskih državljana optuženih pred Haškim tribunalom za ratne zločine u stalnom kontaktu sa vlastima SRJ i Srbije u vezi sa izlaskom pred taj sud.\n15. Apr 2002 23:20 (GMT+01:00)\nPravni zastupnici haškog optuženika Nikole Šainovića demantovali su, međutim, informacije da je Šainović pregovarao s državnim organima Srbije o dobrovoljnoj predaji Haškom tribunalu, koji ga tereti za ratne zločine na Kosmetu.\n"Kao pravni zastupnici gospodina Šainovića ističemo da ni gospodin Šainović, a ni mi kao njegovi zastupnici, nismo s predstavnicima državnih organa pregovarali o njegovoj dobrovoljnoj predaji Haškom tribunalu", navodi se u saopštenju koje je agenciji Beta sinoć dostavljeno iz kancelarije beogradskog advokata Tome File, koji je Šainovićev pravni zastupnik.\nV. N. - M. B.


Stoltenberg pozdravio američko vojno angažovanje u Alijansi\nGeneralni sekretar Nato Jens Stoltenberg pozdravio je danas povećanje vojnog angažovanja SAD u okviru Alijanse i odbio je da komentariše izveštaje o planu smanjenja američkih vojnih snaga stacioniranih u Nemačkoj.\n"Ne želim da komentarišem curenja informacija ili spekulacije medija. Ono što mogu da kažem je da smo stalno u konsultacijama sa SAD i drugim saveznicima o položaju i prisustvu njihovih ; snaga u Evropi", rekao je Stoltenmberg na konferenciji za novinare.\nOn je zatim preko Tvitera napisao da je razgovarao sa predsednikom SAD Donaldom Trampom o važnosti "očuvanja snage NATO-a".\nAmerički dnevnik Vol strit džornal javio je u petak, pozivajući se na neimenovane vladine izvore u Vašingtonu, da je predsednik Tramp naredio Pentagonu da smanji na 25.000 broj američkih vojnika stacioniranih u Nemačkoj, što je redukcija od 9.500 vojnika.\nNemački šef diplomatije Hajko Mas je rekao posle da je to težak udarac za nemačko-američke odnose i potencijalni rizik za bezbednost. Poljski premijer Mateuš Moravjecki je juče rekao da se nada da će deo američkih vojnika koji se povlače iz Nemačke biti preseljeni u Poljsku.\n"Poslednjih godina konstatovali smo novi porast američkog prisustva u Evropi, i ne radi se samo u Nemačkoj. SAD su rasporedile novu američku brigadu u Evropi i preuzele su vođstvo taktičkog grupisanja NATO u Poljskoj", rekao je Stoltenberg.\nOn je ukazao na veću rotaciju američkog vojnog prisustva u baltičkim zemljama i na pomorsko prisustvo u španskoj bazi Rota. On je takođe istakao američke vojne investicije u manevrima u Evropi.\n"NATO je jedino mesto koje svakodnevno okuplja Evropu i Severnu Ameriku. Ono što nam je potrebno je politička volja da koristimo NATO da odluči i ako treba da deluje u prilog naše zajedničke bezbenosti", rekao je Stoltenberg.


Da li će rešavanje sudbine 100.000 ljudi biti dovoljno važno u Srbiji?\nSve što frilenseri u Severnoj Makedoniji danas plaćaju državi jeste 10 odsto na zaradu, od koje su prethodno odbijeni troškovi rada (normirani troškovi). Međutim, nije to bila samoinicijativna odluka države, već posledica protesta održanih 2015.\n„Ne radi se o procentima, radi se o sudbinama”, „Loše odluke donose loši ljudi”, „Uzeli ste nam hleb”, „Niste svesni i mi smo besni”, bile su neke od parola na protestima održanim u Skoplju, izveštavala je Slobodna Evropa tog 13. februara 2015. godine. Bio je to njihov drugi protest, prvi su održali tri meseca ranije, pre nego što je donet sporan zakon.\nZakon ukinut posle osam meseci\nŠta je u njemu bilo sporno? Vlasti su uvele to da se na honorare plaćaju porezi i doprinosi, ukoliko oni na mesečnom nivou prelaze više od 150 evra, kolika je u tom trenutku bila minimalna zarada u zemlji. Od 1. januara 2015, makedonski honorarci su bili u obavezi da 35 odsto svoje zarade, umanjene za iznos minimalca, odvoje za doprinose. Pored toga, oni su nastavili da plaćaju i 10 odsto poreza na lične prihode.\nPet meseci kasnije, tamošnji ministar finansija je ukinuo Zakon, objasnivši kako su prihodi od njegove primene bili mali. Već prvog avgusta, honorarci su počeli da plaćaju samo 10 odsto poreza, a to važi i danas, kako je za Startit Dnevnik objasnila Poreska uprava te zemlje.\nZašto je važno smanjiti namete?\nMeđutim, Severna Makedonija tu nije stala i razmišlja kako da u narednim godinama privuče i zadrži što više stručnjaka. Zato je plan da se pojedinim granama potpuno ukinu porezi. Da i srpske vlasti vide da su frilenseri potencijal, najbolje pokazuje izjava premijerke da su oni „odlična baza za inovativnu ekonomiju”, te da Srbija treba da iskoristi tu mogućnost kako ne bi zaostajala i u četvrtoj industrijskoj revoluciji.\nPodsticati frilensere, znači podsticati razvoj startapa, a upravo oni stvaraju najveće inovacije. Podsticati frilensere znači pomoći malim preduzećima u povoju, koji nemaju resursa da zaposle sav potreban kadar. Upravo to brojne države prepoznaju i daju frilenserima poseban status, odnosno umanjuju im namete.\nZašto je Severna Makedonija to uradila?\nTreba imati na umu da su se 2015. godine u Severnoj Makedoniji dešavali ozbiljni politički sukobi. Dok su protesti trajali, vlast je govorila kako oni imaju političku pozadinu. Slični su bili utisci i demonstranata, koji su govorili da je zakon povučen zbog političkog marketinga.\nUpravo ta situacija je honorarcima išla u prilog, jer su se strane borile za svaki promil glasova, pa nije isključeno da je odluka, iako ekonomski racionalna, zapravo bila politička.\nMože li to da se desi u Srbiji?\nSrbija jeste oduvek podeljeno društvo, međutim trenutni razmer snaga je takav da nije neophodno činiti političke ustupke. To se može videti i na osnovu izjava i postupaka nadleženih. Za sada, tih 100.000 frilensera ne deluje kao nešto što bi moglo da značajno utiče, iako prema američkim istraživanjima više od 80 odsto frilensera učestvuje na izborima, a dve trećine njih bi podržalo opciju koja se zalaže za njihova prava.\nFrilenseri koji protestuju u Srbiji traže da se reši njihov status, a da se do tada zaustave svi poreski postupci. Problem ovde nije izmena zakona, već upravo to što se ništa nije promenilo od početka milenijuma, ako izuzmemo tek neka prava koja su frilenseri dobili izmenama zakona krajem prošle godine. Udruženje radnika na internetu je zahteve predalo početkom novembra. Tada je održan skup podrške, a protest će biti i danas od 17 sati ispred Vlade.\nPočetkom naredne godine treba da počne i izmena Zakona o radu, a uz to je ministar finansija najavio izmenu poreskih zakona i obećao da će u razgovore uključiti i frilensere. Da li će rešavanje sudbine 100.000 ljudi biti dovoljno važno u Srbiji, to je pitanje koje se postavlja od kada je Poreska uprava baš tim ljudima rekla da samoinicijativno prijave porez na svoje prihode iz inostranstva.\nPoslednjih nedelja im ubrzano šalje pozive, kako porezi na prihode iz 2015. godine ne bi zastareli, pa tako država ostala uskraćena za taj novac. Očigledno je važno da ne zastari poreski dug, a zakoni i način na koji se protiv njih borimo mogu da budu stari i nekoliko decenija.


Od danas isplata minimalca za zaposlene u turizmu i ugostiteljstvu – UCENTAR\nU Centar 14/12/2020\t0 Comments\nSrpski ministar finansija Siniša Mali najavio je isplatu minimalnih zarada za zaposlene u ugostiteljstvu i turizmu za ponedeljak, 14. decembar. Iznos na računima biće 30.367 dinara koliko je i propisani minimalac na nivou republike. Za ovu namenu iz budžeta je izdvojeno oko dve milijarde dinara.\nMali je naveo da se radi o „sektorskoj podršci za 72. 500 zaposlenih u turističkim agencijama, rent-a-kar firmama, ugostiteljskim objektima i hotelima“. Ovaj vid pomoći predstavlja podršku zaposlenima u delatnostima koje su najviše pogođene zbog pandemije Korona virusa, rekao je Mali.\nOn kaže da je ovo šesti po redu isplaćeni minimalac što znači da je polovina poslovne godine „pokrivena“ sredstvima države.\n„Preduzećima će novac biti uplaćen na posebne namenske račune koje Uprava za trezor otvara za ovu svrhu“, kazao je Mali i dodao da će ukupno izdvajanje države za pomoć privredi od početka godine dostići iznos od šest milijardi evra odnosno 700 milijardi dinara što je među najvećim iznosućima izdvojenim za te svrhe u regionu.\nucentar.rs foto ilustracija printskrin\nNBS omogućila novo odlaganje plaćanja kredita\nTurnir u malom fudbalu u Batočini 10 jula\nSimbol protesta (2): Imam dvoje male dece i nadam se da će živeti u boljoj državi"\nI zvanično potvrđeno pisanje ucentar.rs Smene u Kragujevcu!


Početna » Politika » Mas: Dijalog Kosova i Srbije trebalo bi da se završi uzajamnim priznanjem\n„Naravno, priznavanje Kosova biće jedan od elemenata rešenja, u suprotnom neće biti realizovano. Normalno je da u dijalozima treba da postoje i kompromisi. Znam da će zbog istorijskih okolnosti to biti teško, ali na kraju procesa želim da pronađem rešenja za sve“, izjavio je Mas nakon sastanka sa predsednicom Kosova Vjosom Osmani.\nTakođe je rekao da će Kosovu uskoro biti dostupno više doza vakcina protiv korona virusa, jer Nemačka podržava Kosovo u borbi protiv korona virusa i u ekonomskom oporavku.\nMinistar spoljnih poslova Nemačke Hajko Mas boraviće sutra u Beogradu gde će se sastati sa najvišim srpskim zvaničnicima.\nMas će se sastati sa premijerkom Srbije Anom Brnabić, predsednikom Srbije Aleksandrom Vučićem i ministrom spoljnih poslova Srbije Nikolom Selakovićem.\nNemačko ministarstvo spoljnih poslova ranije je saopštilo da će Mas sa srpskim sagovornicima razgovarati između ostalog i o procesu dijaloga o normalizaciji odnosa Beograda i Prištine.\n19 reagovanja na “Mas: Dijalog Kosova i Srbije trebalo bi da se završi uzajamnim priznanjem”


Evropska komisija je pod vođstvom predsednice Ursule fon der Lajen nastojala da oživi proces proširenja Evropske unije, a angažovanje u zemljama Zapadnog Balkana ostaće prioritet do kraja mandata, saopštila je EK povodom prvih 100 dana rada, prenosi agencija Beta.\nTokom prvih 100 dana rada, Komisija je pokazala da je spremna da bude pouzdan sused, što je pokazala organizovanjem donatorske konferencije na kojoj je sakupljno 1,15 milijardi dolara za Albaniju posle zemljotresa.\n"Komisija je takođe predložila da oživi proces proširenja EU, čineći ga predvidljivijim i podložnim jačem političkom vodjenju", saopšila je Evropska komisija.\n"Komisija Ursule fon der Lajen predvodi globalnu borbu protiv klimatskih promena", navodi se u saopštenju i dodaje da je u toj oblasti dala sopstveni primer usvajanjem Evropskog zelenog dogovora i Zakona o klimi.\nNova Komisija, na čijem je čelu Ursula fon der Lajen, preuzela je dužnost 1. decembra.\nU saopštenju se ističe rad Komisije na smanjenju emisije štetnih gasova i zaštiti biodiverziteta. U tom cilju podseća se da su usvojeni Evropski zeleni dogovor, Zakon o klimi i Investicioni plan za primenu zelenog dogovora.\nEvropska komisija je u novom sazivu usvojila i strategiju Oblikovanje evropske digitalne budućnosti, koja pokriva sve od sajberbezednosti, veštačke inteligencije do digitalnog obrazovanja i čiji je cilj da se "pomogne svakome da iskoristi mogućnosti koje donose tehnološke promene".\nEK će, najavljuje se u saopštenju, 101. dana predstaviti novu industrijsku strategiju, sa konkretnim akcijama za unapredjenje konkurentnnosti industrije EU, posebno malih i srednjih preduzeća, prenijela je agencija Beta.


Povećanje penzija u 2018. ne zna se kome koliko - East Side portal\nOdgovarajući na kritike opozicije u Skupštini, ministar je pokušao da objasni naš penzioni sistem.\n"Mi imamo sistem solidarne penzije, gde se penzije ne obračunavaju prema kriterijumu koliko je neko izdvajao u PIO, već prema nekoj formuli, uzima se određeni broj godina u penzijskom stažu sa najboljim primanjima koji se indeksira nekim koeficijentom, postoji složena procedura. Dakle, stiče se pravo na penziju, a ne pravo na konkretan iznos penzije".\nNakon smanjenja penzija 2014. godine u tekućoj godini došlo je do blagog povećanja. Budžetom za 2018. godinu predviđeno je da će Fond PIO moći da isplati 527 milijardi dinara, u poređenju sa 508 milijardi iz 2014. godine, pre smanjenja.\nNešto više od 1,7 miliona penzionera mogu da očekuju povećanje penzije u 2018. godini, samo još uvek nije jasno koliko će to povećanje iznositi i koje će grupe penzionera pogoditi, one sa najnižim ili pak one sa najvišim primanjima?!\nekonomija\tpenzija\tpenzioneri\n03 # np 15-12-2017 12:41\novo je veselki tekst za kraj godine! super\n03 # Baja 14-12-2017 01:05\nToliko ce biti veliko povecanje da ni sami nece znati kako podeliti na ukupan broj penzionera.. pozdrav za moje negotince\n05 # Zak 13-12-2017 22:54\nPenzije treba ukinuti,neki ljudi ih ne zasluzuju jer su za vreme radnog veka toliko stete naneli drustvu da samo jos da prime penziju.


Više od 200 poginulih u udaru cunamija na Javu i Sumatru\n23 decembar, 2018\nOstaci oštećenih kuća na ulici kraj plaže Karita, 23. decembra 2018.\nU udaru cunamija na plaže duž indonežanskog moreuza Sunda poginulo je 222 ljudi, oko 843 je povređeno, a 28 osoba se vode kao nestale, saopštila je Nacionalna agencija za reagovanje u katastrofama.\nStradalih ima u tri regiona - Južni Lampung u Sumatri i regionima Serang i Pandeglang na Javi, zapadno od glavnog grada Džakarte - duž moreuza Sunda, rekao je Sutopo Purvo Nugroho, portparol nacionalne agencije za reagovanje u katastrofama (BNBP).\nStotine domova, devet hotela i 10 brodova je oštećeno, sapštila je BNBP u nedelju.\nAgencija za meteorologiju, klimatologiju i geofiziku (BMKG) izvestila je o erupciji lokalnog vulkana Krakatoa, oko 9 sati naveče u nedelju po loklanom vremenu, a cunami je udario malo posle toga - oko 9.30 minuta.\nUzrok cunamija je rezultat kombinacije podmorskog klizišta nakon erupcije vulkana na Krakatoi i plimnog talasa koji je izazvao pun mesec, tvrdi BMKG.\nOčekuje se da broj žrtava raste, pošto zvaničnici još nisu u mogućnosti da kontaktiraju sve oblasti pogođene cunamijem, kaže se u saopštenju. Autoput koji povezuje Serang i Pandeglang takođe je oštećen.\nČelnik agencije za reagovanje u katastrofama, Endan Parmana, rekao je lokalnim medijima da se mnogi ljudi vode kao nestali na turističkom lokalitetu Tanjung Lesung, u provinciji Banten, u blizini Džakarte i da je policija obezbedila pomoć, dok radnici hitnih sližbi još nisu stigli u tu oblasti, javila je agencija Rojters.\nIndonežanski moreuz Sunda, između ostrva Java i Sumatra.\nZemljotres i cunami pogodili su 28. septembra oblast oko grada Palu, na ostrvu Sulavesi, kada je poginulo više od 2.500 ljudi i kada je moralo da bude raseljeno više od 70.000.\nGodine 2004, 26. decembra, zemljotres u Indijskom okeanu izazvao je cunami u kome je poginulo 226.000 ljudi u 13 zemalja, uključujući i više od 120.000 ljudi u Indoneziji.\nIndonežanski servis Glasa Amerike učestvovoao je u pisanju ovog izveštaja.


Nikolić: Srbija ostaje vojno neutralna, ali i otvorena za saradnju sa svima\nSrbija je vojno neutralna zemlja i neće pristupiti nijednom vojnom savezu, ali je otvorena za saradnju sa svima, kako bi zaštitila sopstvene interese i efikasno se suprotstavila svim bezbednosnim izazovima koje donose moderna vremena, rekao je danas predsednik Srbije Tomislav Nikolić.\nTomislav Nikolić sa generalnim sekretarom ODKB na današnjem sastanku\nPredsednik Nikolić je tokom susreta sa Nikolajem Nikolajevičem Borđužom, generalnim sekretarom Organizacije dogovora kolektivne bezbednosti (ODKB), izrazio zadovoljstvo zbog uspostavljanja čvrste saradnje Srbije i ODKB, istakavši da ona može značajno da doprinese razvoju namenske industrije u Srbiji, čak i stvaranjem zajedničkih proizvoda za treća tržišta.\nPredsednik Srbije je istakao da očekuje u što skorije vreme da, kao rezultat razgovora koje je generalni sekretar ODKB imao sa predsednikom Vlade Srbije i ministrima odbrane i unutrašnjih poslova, budu konkretizovani predlozi o modalitetima unapređenja saradnje između Srbije i ODKB.\n- U interesu Srbije je da razvija dobre odnose sa ODKB, kao što joj je u interesu da razvija dobre odnose i sa NATO, ali da u isto vreme ničim ne naruši svoju vojnu neutralnost - rekao je predsednik Nikolić, saopštila je Pres služba predsednika.\nNikolaj Nikolajevič Borđuž se najpre zahvalio predsedniku Nikoliću na pozivu da poseti Srbiju istakavši da sada mnogo preciznije razume izazove sa kojima se Srbija suočava i, samim tim, postaje jasno u kojim sferama ODKB može da joj pomogne.\nBorđuž je predložio da se počne unapređenjem saradnje u razmeni informacija između bezbednosnih službi, istakavši da smatra da bi to bilo interesantno za srpske bezbednosne strukture.\nODKB poštuje princip Srbije da ostane vojno neutralna i neće pokušavati ni na koji način da joj nameće rešenja koja su tome protivna, istakao je generalni sekretar ODKB.


Ulaz besplatan: Otvoren pčelarski sajam u Beogradu\nPredstavlja se 100 proizvođača\n08.03.2014. 15:16h 20.02.2017. 23:36h\nSajam je otvorio ministar poljoprivrede Srbije Dragan Glamočić, koji je tom prilikom istakao da je u prošloj godini ostvaren rekordan izvoz meda od 3.371 tone u vrednosti od 15 miliona dolara\nBEOGRAD - Šesti pčelarski sajam otvoren je danas na Beogradskom sajmu i na njemu svoje proizvode predstavlja oko 100 proizvođača meda i uzgajivača pčela.\nSajam je otvorio ministar poljoprivrede Srbije Dragan Glamočić, koji je tom prilikom istakao da je u prošloj godini ostvaren rekordan izvoz meda od 3.371 tone u vrednosti od 15 miliona dolara. "Ostvaren je veći devizni priliv od meda, nego od izvoza junećeg i svinjskog mesa zajedno", rekao je on.Kako je dodao u 2007. godini je prosečan pčelinjak u SPOS-u brojao 29 košnica , dok je 2013. završena sa prosečnim pčelinjakom od 49 košnica, što je porast od čak 69 odsto.\nGlamočić je kazao da je Ministarstvo poljoprivrede prepoznalo zalaganje proizvođača za napredak u proizvodnji meda, pa je ministarstvo povećalo ukupan iznos subvencija za pčelarstvo. On je dodao da se planira izdvajanje sredstava za nabavku opreme, kao i kreditna linija sa dinarskom kamatnom stopom od četiri odsto za otvaranje pčelinjih društava.\n"Kredit je na tri godine, sa jednom godinom grejs perioda, jer želimo da se poveća broj pčelinjih društava", kazao je on. Glamočić je naveo da Srbija ima kapaciteta da udvostruči proizvodnju meda i pčelinjih proizvoda. Predsednik SPOS Rodoljub Živadinović kazao je da se sav med koji se proizvede u Srbiji izveze, "a ne izvozi se više, jer se više i ne proizvode". On je naveo da se na dvodnevnoj manifestaciji očekuje oko 8.000 posetilaca, a biće oraganizovana i brojna stručna predavanja.\nNa predavanjima će se govoriti o značaju meda, polena, propolisa, matičnog mleča, kvalitetu srpskog meda, a biće predstavljen i projekat SPOS Reka meda oji sufinansira EU i Austrijska agencija za razvoj, koji podrazumeva izradu jedinstvene tegle u kojoj će se prodavati med iz Srbije garantovanog kvaliteta. Pčelarski sajam će trajati i sutra, a tu manifestaciju organizuje Savez pčelarskih organizacija Srbije (SPOS). Ulaz na Sajam je besplatan.\nU toku vanredna kontrola kvaliteta meda\nMinistar poljoprivrede Dragan Glamočić izjavio je danas da je u toku vanredna kontrola kvaliteta meda po maloprodajnim objektima u Srbiji i da će rezultati biti objavljeni u toku sledeće nedelje.\nGlamočić je na otvaranju "Šestog državnog pčelarskog sajma" kazao da se vanredne kontrole sprovode zbog brojnih prijava pčelara da postoje zloupotrebe u prodaji meda. "Očigledno je da postoje zloupotrebe, jer kako je moguće da se u prodaji nađe med koji je niži od otkupne cene", kazao je Glamočić.\nOn je dodao, da inspekcija kontroliše kvalitet meda, ambalažu, deklaraciju, kao i eventualno postojanje antibiotika u tom proizvodu.\nGlamočić je kazao da će Ministarstvo poljoprivrede u buduće raditi na opremanju laboratorije za kontrolu meda, jer se kako je naveo, osim podsticanja proizvodnje ne sme zanemariti kontrola i edukacija. Ministar poljoprivrede je naveo da se radi i na izradi uputstava za veterinare, za obavljanje nadzora u pčelinjacima.


Marko Jarić povredio stopalo | Glas javnosti\nPočetna > Sport > Marko Jarić povredio stopalo\nLoša sreća košarkaša Minesote na meču sa San Antonijem\nSrpski reprezentativac i košarkaš NBA ligaša Minesote Marko Jarić doživeo je u prvoj četvrtini meča sa San Antonijem (91:106) povredu desnog stopala, ali iako je trener „vukova“ Rendi Vitmen posle meča rekao da Jarićeva povreda ne izgleda dobro, još nije poznato da li je povreda ozbiljnije prirode i koliko će Srbin odsustvovati sa parketa. Jarić je bio starter na meču sa jednim od najkvalitetnijih timova NBA lige, a do povrede je igrao solidno pošto je ostvario skor od po četiri poena (šut 2-2) i četiri asistencije i njegova ekipa vodila je sa 24:22.\nAs Klivlenda Saša Pavlović postigao je 15 poena (šut iz igre 5-16) i zabeležio pet skokova u duelu sa Torontom, koji je njegov tim izgubio sa 91:82, dok prva zvezda Kavalirsa Lebron Džejms nije igrao zbog lakše povrede. Pored Jarića i Pavlovića i Vladimir Radmanović napustio je teren pognute glave, pošto su Lejkersi ubedljivo poraženi u duelu sa Jutom (120:96), a Srbin je protiv „džezera“ ostvario mršav učinak - pet poena i uhvatio je tri lopte.\nRezultati: Toronto-Klivlend 91:82, Filadelfija-Vašington 85:84, NJujork-Milvoki 91:88, Atlanta-NJu Orleans 86:92, Majami-Boston 85:95, Minesota-San Antonio 91:106, Dalas-Portland 91:80, Finiks - Orlando 110:106, Sijetl-Indijana 95:93, Juta-LA Lejkers 120:96, Denver-LA Klipers 123:107\nJedini koji je od srpskih košarkaša imao razloga za zadovoljstvo je Predrag Stojaković koji je u trijumfu njegovog NJu Orleansa nad Atlantom (92:86) postigao četiri poena, četiri skoka i pet asistencija.


Nestvarno poluvreme Srbije za bod protiv Portugala, sudije spasile "orlove" u poslednjim sekundama! - Jutarnje.rs\nNestvarno poluvreme Srbije za bod protiv Portugala, sudije spasile “orlove” u poslednjim sekundama!\nFudbaleri Srbije pokazali su veliko srce, borbenost i karakter i odigrali nerešeno 2:2 sa Portugalijom, u drugoj utakmici kvalifikacija za Svetsko prvenstvo u Kataru 2022. godine. “Orlovi” su protiv aktuelnog evropskog šampiona odigrali dva potpuno različita poluvremena i uspeli da nadoknade minus od dva gola, čime su zadržali prvo mesto na tabeli grupe A.\nMora se priznati da su u samoj završnici utakmice sudije pomogle našem timu, pošto je Kristijano Ronaldo postigao gol za trijumf, lopta je prešla gol-liniju pre nego što je Stefan Mitrović izbio, ali arbitri to nisu videli.\nDuel na stadionu “Rajko Mitić” počeo je slično kao onaj sa Republikom Irskom, uz jedan dobar prodor Darka Lazovića po desnoj strani.\nMeđutim, Portugalci su od samog starta insistirali na posedu i svoje napade pretežno organizovali po desnoj strani, gde je delovao Bernardo Silva.\nVezista Mančester sitija je u osmom minutu namestio prvu veliku priliku za Kristijana Ronalda, koji nije uspeo da nešto lošiju povratnu uputi ka okviru gola, ali je tri minuta kasnije idealno poslužio Dioga Žotu za vođstvo Portugalije.\nJoš jednom su kombinovali Ronaldo i Silva, ovaj se namestio na levu nogu i na drugoj stativi “u glavu pogodio” saigrača, koji je pobegao Nikoli Milenkoviću i bez problema zatresao mrežu Marka Dmitrovića.\nRano vođstvo omogućilo je igračima Fernanda Santoša da preuzmu potpunu kontrolu, a “orlovi” su se probudili tek u drugoj polovini prvog dela igre. Vezali su naši momci nekoliko dobrih akcija po bokovima, ali nije bilo prave šanse.\nSelektor Dragan Stojković napravio je dvostruku izmenu već na početku nastavka – ušli su Nemanja Radonjić i Nemanja Maksimović, a ovaj prvi se pokazao kao pun pogodak.\nMitrović je tako stigao do 38. pogotka u nacionalnom timu, čime je postao apsolutni rekorder i najbolji strelac u istoriji srpske reprezentacije, ostavivši iza sebe Stjepana Bobeka.\nPortugalski tim je u tim trenucima počeo da se raspada i “orlovi” su nastavili da napadaju i pritiskaju.\nStezao se obruč, da bi u 65. minutu naš tim izjednačio na 2:2. Fantastičnu akciju su odigrali Mitrović, Tadić i Radonjić, a nju je krunisao Filip Kostić za veliko slavlje srpskih fudbalera.\nUšlo se u nešto mirniju završnicu, a onda je malo falilo, nekoliko centimetara (ili desetina centimetara), da Srbija izgubi. Dugu loptu očajno je procenio Dmitrović, ona je pala na nogu Ronaldu koji je “provukao” ispod nje i ona je prešla preko gol-linije.\nStefan Mitrović, koji je tada imao kapitensku traku, uklizao je i izbacio, a sudije, a na čelu sa Danijem Makelijem, to ipak nisu videle.\nNaš tim u sledećoj utakmici u utorak igra protiv Azerbejdžana i u njoj neće biti Nikole Milenkovića, koji je u nadoknadi vremena zbog neopreznog starta zaradio crveni karton.\nPrethodni tekstKovačević: Biće revanšizma zasnovanog na pravu i moralu, a ne odmazde\nSledeći tekstVukadinović: SNS u ozbiljnom padu\nMilan zvao Jovićevog agenta, “rosoneri” imaju plan za Luku


Pre 6 meseci stavio plombu u zub koji je imao rupu,bolelo je na hladno i na zagriz. Doktor je stavio plombu i sve je bilo super do sad..\nPre nedelju dana se javio povremeni pulsirajući bol ali ne strašan,nisam pio nikakve lekove jer je podnošljivo.Da li da uzmem lek neki ili šta da radim?\nOskar - 13. 09. 2019.\nuzrok navedenih tegoba može biti prisustvo i zapaljenje parodontalnog džepa u predelu navedenog zuba, kada je potrebno sprovesti adekvatnu parodontološku terapiju (uklanjanje zubnog kamenca i mekih naslaga, čišćenje i kiretaža džepa, aplikacija odgovarajućeg medikamenta).\nTakođe uzrok tegoba može biti i oboljenje zubne pulpe ("živca") navedenog ili nekog od susednih zuba, kada je potrebno sprovesti adekvatno kanalno lečenje.\nNažalost ovim putem, a bez kliničkog pregleda i analize Rtg snimka nije moguće sa sigurnošću tvrditi o čemu je tačno reč, te Vam savetujemo da uradite Rtg snimak navedenog zuba i posetite stomatologa kako bi se utvrdila tačna dijagnoza i sprovela adekvatna terapija.


Sigurniji usevi u pazovačkim atarima - Pazova Inđija | Vesti\nU cilju podizanja nivoa efikasnosti protivgradne zaštite na teritoriji AP Vojvodine u 2017. godini, Pokrajinski sekretarijat za poljoprivredu, vodoprivredu i šumarstvo opredelio je preko 12 miliona dinara na konkursu namenjenom lokalnim samoupravama. Kako je istakao resorni sekretar Vuk Radojević, reč je o meri agrarne politike, koju sekretarijat u 2017. godini prvi put primenjuje. On je naveo i da će ova mera koja je strateška, biti nastavljena i u 2018. godini, u cilju očuvanja useva na vojvođanskim poljima. Sredstva je dobila 21 lokalna samouprava sa teritorije AP Vojvodine, među kojima i opština Stara Pazova. Ova sredstava trebalo bi da budu dovoljna, da se spremno dočeka predstojeća sezona. Na teritoriji ove sremske opštine se nalazi oko 30 hiljada hektara obradivog zemljišta a postoji pet protivgradnih stanica na kojima je angažovano 10 strelaca.\nRadojević je tom prilikom istakao da potpisivanje ugovora sa lokalnim samoupravama predstavlja značajno zajedničko ulaganje u sistemsko rešavanje protivgradne zaštite. Međutim, model centralizovanog načina može na efikasniji način zadovoljiti potrebe lokalnih samouprava, te će doći do promene na način da Republički hidrometeorološki zavod, koji je nadležan, odredi prave potrebe i obezbedi lokalnim samoupravama dovoljan broj protivgradnih raketa.\nSekretar je podsetio da i Ministarstvo poljoprivrede u 2018. godini planira mere koje će biti u funkciji sistemskog rešavanja protivgradne zaštite. Reč je o digitalnim protivgradnim stanicama, koje će pokrivati nekoliko regija, a u budućnosti celokupnu teritoriju Republike Srbije.


Neda Djokić, nova direktorka kompanije Heineken Srbija Neda Djokić, nova direktorka kompanije Heineken Srbija\nDolaskom na novu poziciju, Neda će predvoditi HEINEKEN tim u Srbiji i doprineti daljem održivom razvoju i rastu kompanije.\nHEINEKEN Srbija je jedna od najbrže rastućih kompanija na srpskom tržištu čiji brendovi i proizvodi čine svakodnevne životne trenutke prijatnim i zabavnim – Zaječarsko® pivo, sa više od 125 godina dugom tradicijom, omiljeni je izbor potrošača na srpskom tržištu piva, dok se uz Heineken® najbolje uživa u gledanju fudbala ili u dobrom provodu.\nNeda je majka dva dečaka i ima bogato internacionalno iskustvo u okviru komercijalnog sektora. Svoju karijeru je započela u Velikoj Britaniji, u kompaniji Unilever nakon čega se pridružila L’Oreal -u, gde je izgradila karijeru u marketingu na pozicijama kao što su Group Brand Manager i marketing menadžer različitih kozmetičkih brendova. Đokićeva 2009. godine počinje sa radom u kompaniji Estee Lauder kao marketing menadžer za brend Bobbi Brown, a 2012. godine prelazi u kompaniju Coca-Cola Hellenic Srbija kao menadžer za negazirana pića, gde je 2014. imenovana za direktorku marketinga. Nakon impresivne karijere u marketingu, 2018. godine, Neda je napravila korak dalje i uspešno radila na poziciji direktorke prodaje u kompaniji Coca-Cola Hellenic Srbija. Tokom 2019. godine, Neda prelazi u kompaniju HEINEKEN Srbija i, kao direktorka marketinga, nastavlja uspešan razvoj kompanijskog portfolija i učvršćuje poziciju kompanije na tržištu Srbije.


Dizajn modela kompetencija\nDizajn modela kompetencija predstavlja odgovor na potrebu organizacija da definišu ono što čini razliku između zaposlenih koji odlično obavljaju svoj posao i zaposlenih koji to čine prosečno. Takođe, opisuje željeno ponašanje zaposlenih koje čini razliku. Model kompetencija se utvrđuje na osnovu vrednosti koje kompanija neguje i kulture koja u kompaniji vlada te treba da bude predstavljen na jasan i razumljiv način.\nSvaka kompetencija treba da se sastoji od najmanje tri nivoa, koji su posebno definisani za svako radno mesto i platni razred. Uz svaki nivo dat je pokazatelj ponašanja (bihevioralni indikatori).\nPokazatelji ponašanja definišu potrebna ponašanja zaposlenih za svaki nivo unutar određene kompetencije, odnosno potrebno ponašanje za dostizanje najvišeg nivoa kompetencije, kao i ponašanje koje ukazuje na nizak nivo.\nAnaliza potreba za edukacijom i razvojem zaposlenih\nAnaliza potreba za edukacijom i razvojem zaposlenih pruža informacije koje pomažu organizaciji da:\nbliže poveže potrebe razvoja zaposlenih sa poslovnim ciljevima organizacije,\nprilagodi aktivnosti za obuku i razvoj specifičnih potrebama zaposlenih,\ndefiniše prioritete u oblasti razvoja zaposlenih u skladu sa identifikovanim potrebama kompanije.\nRezultati analize pružaju informacije o potrebnim kompetencijama i rezultatima rada zaposlenog koji su od presudnog značaja za obavljanje radnih zadataka na konkretnom radnom mestu. Rezultati analize ukazuju na postojanje razlike između postojećih i potrebnih kompetencija zaposlenih, kompetencije koje je potrebno razviti kod zaposlenih, kao i na preporuke u oblasti razvoja zaposlenih.\nImajući u vidu potrebe tržišta, kao želju naših klijenata za kontinuiranim programom obuke za sticanje profesionalnih zvanja, kompanija PwC u Srbiji je uspostavila PwC Akademiju koja se bavi obukom i razvojem zaposlenih. Klijentima nudimo različite programe obuka za sticanja znanja i veština potrebnih u savremenom poslovanju.\nViše o PwC akademiji\n360° evaluacija je online alat kreiran od strane PwC-a koji se koristi za potrebe objektivne procene ponašanja zaposlenih i nivoa njihovih kompetencija, sa ciljem da se unapredi motivacija zaposlenih za rad i usmeri njihovo ponašanje, napredak i razvoj.\n360° evaluacija predstavlja proces ocenjivanja zaposlenih na osnovu skupa definisanih kriterijuma za procenu koji uključuju (a) samoevaluaciju zaposlenog, (b) evaluaciju zaposlenog od strane njegovih rukovodilaca, kolega, direktno nadređenih lica i klijenata. Kriterijumi se baziraju na kompetencijama i vrednostima koje su od ključnog značaja za postizanje vrhunskih rezultata rada.\nAlat može da se prilagodi potrebama svakog klijenta ili, pak, može da se koristi u već pripremljenoj formi sa postojećim modelom menadžerskih kompetencija.\nKompanija PwC može da vam pomogne u sledećem:\nKreiranju, primeni i administraciji procesa i alata\nSastavljanju individualnih izveštaja\nSastavljanju preporuka u pogledu mera koje treba preduzeti - Izrada plana ličnog razvoja\nCentri za procenu i razvoj\nCentri za procenu i razvoj smatraju se jednom od najpouzdanijih metoda procene ličnih potencijala kod zaposlenih. Specijalno obučeni procenjivači uz pomoć niza grupnih i individualnih vežbi posmatraju i analiziraju ponašanje učesnika centra. Vežbe su osmišljene tako da kod učesnika izazovu različita ponašanja u različitim situacijama, koja su od ključnog značaja za uspešan radni učinak.\nCentri za procenu takođe mogu da pomognu u proceni menadžerskih potencijala zaposlenih i otkrivanju talenata u organizaciji. Ovi centri obezbeđuju veoma vredne informacije koje se mogu koristiti za potrebe kreiranja planova razvoja i obrazovanja zaposlenih, kao i za donošenje odluka prilikom selekcije zaposlenih i odlučivanja o njihovom unapređenju. S obzirom na svoju nepristrasnost, centri za procenu mogu biti od velike koristi kao dopuna u procesu procene radne uspešnosti zaposlenih.\nOsim procene svakog učesnika, centar procene služi i za potrebe identifikovanje snaga i slabosti kompanije ili sektora, iz ugla kompetencija. Ovim se definišu ključni problemi i prioriteti prilikom izgradnje organizacionih sposobnosti i kompetencija u okviru kompanije.\nViši menadžer, People & Organisaton, PwC Serbia


Poraz Srbije u Zadru - RTV Doboj\nRukometna reprezentacija Srbije poražena je u Zadru od selekcije Hrvatske (27:23) u meču 4. kola kvalifikacija za odlazak na Evropski šampionat.\nU meču četvrtog kola Grupe 2 kvalifikacija za Evropsko prvenstvo, reprezentacija Srbije večeras je poražena u Zadru od domaće selekcije Hrvatske rezultatom 27:23.\nBez Vujića i Radivojevića, koji nisu ni doputovali u Hrvatsku, selekcija Nenada Peruničića je dala sve od sebe da ostavi što bolji utisak protiv favorizovanog rivala, ali su Hrvati ipak pokazali da su bolji tim u ovom trenutku.\nKljučnu prednost domaći tim je stekao tokom prvog poluvremena, koje je Hrvartska dobila sa 17:11, u nastavku su “orlovi” pružili snažniji otpor, prilazili u par navrata na četiri gola zaostatka, ali više od toga reprezentacija Srbije večeras nije mogla.\nHrvatska se ovom pobjedom plasirala na Evropsko prvenstvo, dok Srbiji ostaje da dobije preostale dve utakmice protiv Švajcarske i Belgije, uz nadu da će i Hrvati savladati Švajcarce.


Univerzitetska profesorica dr Vjera Radović podržala koaliciju Crno na bijelo - Crno na Bijelo\nDr Vjera Radović, profesorica Pravnog fakulteta Univerziteta Crne Gore u penziji, podržala je koaliciju Crno na bijelo.\n,,Crnogorsko društvo se dug vremenski period suočava sa velikim problemima u svim njegovim segmentima, kao što su: devastirana privreda, ogroman broj nezaposlenih ljudi, a naročito mladih i obrazovanih koji napuštaju sopstvenu domovinu u potrazi za poslom i boljim životom. Veliki broj građana socijalno je ugrožen, dok na drugoj strani egzistira grupa izuzetno bogatih, koja je tokom tranzicije ostvarila to bogatstvo kroz pljačkašku privatizaciju i na druge manipulativne načine”, kaže dr Radović.\nPrema njenim riječima, Crna Gora je zemlja u kojoj se krše ljudska prava i slobode. ,,Pored toga, Crna Gora ima i ogromni javni dug koji opterećuje i sadašnje i buduće generacije, veliki deficit u spoljno-trgovinskoj razmjeni, neefikasne i zarobljene institucije od strane partijskih moćnika i još mnogo drugih problema koje pod hitno treba rješavati. Imajući sve to u vidu, kao građanka Crne Gore smatram da platforma Crno na bijelo, koja se temelji na načelima reformi ekonomije, obrazovanja, zdravstva, pravosuđa i održivog razvoja, nudi rješenja za stvaranje drugačije Crne Gore”, navodi u riječima podrške profesorica Radović.\nKako je kazala, navedene reforme treba da dovedu do stvaranja pravedne, pravne i prosperitetne Crne Gore, u kojoj će sve razlike biti poštovane, bile one vjerske, nacionalne, partijske i sve druge, a ne kao do sada – osnov za gubljenje i rasipanje ogromne individualne i društvene energije. ,,Samo Crna Gora koja ima obrazovane, zdrave i uspravne građane otvorenog uma, čiji se zakoni i Ustav, kao najvažnijii pravni akt, primjenjuju na sve građane bez izuzetka, ima budućnost”, zaključuje dr Vjera Radović.


Trajković: Mogu li Rusi da se vrate u Kfor - Sputnjik Srbija\n22:10 18 Januar 2021\nTrajković: Mogu li Rusi da se vrate u Kfor\n© Sputnik / Marina Marčenko\n17:59 19.01.2016 (osveženo 18:39 19.01.2016) Preuzmite kraći link\nDošlo je do zamora unutar EU , jer je Euleks gubitnička misija i EU ne želi više da se bavi time. Ako bi Amerika promenila stav prema Albancima, i stvari vratila u UN, na neki način bi devalvirala odluku Kosova o proglašenju nezavisnosti.\nMisija Euleks nije mogla da obavi povereni zadatak i zato se deo nadležnosti vraća Unmiku. Za Prištinu jačanje Unmika svako nije dobra vest, jer posle osam godina od jednostranog proglašenja nezavisnosti Kosova, ovo je najveći poraz za Prištinu koja pokušava da se legitimiše kao država, prenosi prištinska štampa.\nKosovo izgubilo prvu diplomatsku bitku 2016.\nPrema pisanju albanske štampe, plan je do sada prošao više komiteta i u aprilu ili maju bi trebalo da prođe budžetsku komisiju, što će omogućiti da od juna Unmik formira Direkciju za vladavinu zakona i korektivne službe.\nDa li ovo znači da Unmik na mala vrata ponovo preuzima ingerencije na Kosovu ili…?\nSagovornici Sputnjika slažu se da vraćanje nadležnosti Unmiku iz oblasti vladavine zakona nije moglo da se desi bez saglasnosti Amerike, doduše, kako ocenjuju iznuđeno, jer se misija Euleks pokazala kao neefikasna. To, tvrde oni, ne znači ukidanje ove misije, ali liči na svojevrsno priznanje međunarodne zajednice da je — pala na ispitu.\nDuško M. Čelić, profesor na Pravnom fakultet Univerziteta u Prištini, za Sputnjik kaže da je rano suditi o tome da li EU „diže ruke“ od Kosova i Metohije i vraća ga pod kontrolu UN, ali se slaže sa činjenicom da je zbog mnogih afera u misiji EU za vladavinu prava na KiM očigledno da je ta misija pretrpela neuspeh.\nČelić dodaje i da je Unmik dobio novu lokaciju i prostorije na području Prištine, što svakako ne ukazuje da će Misija UN prestati skoro sa radom.\nBivši ambasador Srbije pri UN Vladislav Jovanović podseća da je Unmik poslat da bude staratelj, dok se ne postigne dogovor, ali da je prećutao proglašenje nezavisnosti Kosova što je — loša stvar. Po njemu, svaka priča o ambiciji Unmika da povrati nadležnosti koje je preneo na Euleks, nisu mnogo uverljive.\n„Euleks jeste pao na ispitu u isterivanju pravde i verovatno je razočarao mnoge, te se sada neko u administraciji UN setio da bi lošeg đaka trebalo vratiti u magareću klupu. Koliko je oslabljeni Unmik sposoban da uradi ono što nije radio ni kada je imao pun mandat, drugo je pitanje“, ističe Jovanović.\nOn nije siguran da u ovom trenutku može jasno da se razazna da li je u pitanju samo nezadovoljstvo radom Euleksa ili pokušaj da se deo nadležnosti zaista sa Euleksa vrati na Unmik. Nije siguran ni ko je to inicirao, ali je lično mišljenja da „voda koja se jednom prospe iz vedra ne može da se vrati“.\n„Američki inters je bio da oslabe uticaj UN na KiM i pojačaju EU uticaj. Ako bi sad Amerika promenila stav prema Albancima, u šta ne verujem, pa stvari vratila u UN, na neki način bi devalvirala odluku Kosova o proglašenju nezavisnosti. To bi bila revolucionarna promena“, smatra Jovanović.\nAmerika, međutim, nije poznata po naglim promenama u spoljnoj politici, tim pre jer im je albanski partner potreban za strategijske slike koje stvaraju i na Balkanu, i na Bliskom istoku, napominje bivši diplomata i dodaje da treba sačekati i videti dalji razvoj događaja.\nDušan Proroković iz Fonda za stratešku kulturu podseća da je u institucijama EU bilo dosta povika na Euleks.\n„Ako EU diže ruke, samo UN može da je zameni. Došlo je do zamora unutar EU, jer je Euleks gubitnička misija i EU ne želi više da se bavi time. Euleks je došao u jedan interegnum, jer ne mogu da prebace Albancima nadležnosti, jer je sistem potpuno kolabirao, a sa druge strane ne znaju ko ponovo može da se bavi tim poslom. I tu se ponovo pojavljuje Unmik, kao novo privremeno rešenje“, kaže Proroković.\nPredsednik Nacionalnog veća Srba na KiM Momčilo Trajković ubeđen je da bi reinkarnacija Unmika bila pobeda pravde i zaustavljanje procesa jednostrane nezavisnosti Kosova.\n„To bi ojačalo poziciju Srbije i Srba na KiM. A ono što je najvažnije, vratila bi Kosovo u okvire Saveta bezbednosti, što bi automatski značilo i jačanje pozicije Rusije i Kine u stabilizaciji stanja, kao i u procesu odlučivanja o statusu Kosova. Tek tada bi Zajednica srpskih opština imala smisla. Ovo bi takođe moglo da eventualno otvori mogućnost i vraćanja ruske vojske u sastav Kfora. Slažem se da bi to značajno oslabilo državnosti Kosova“ i uspostavljanje novog pravnog poretka. Međutim, to bi podgrejalo nove proteste i nemire Albanaca na Kosovu, što bi umnogome ugrozilo bezbednost, pre svega Srba na KiM“, kaže on.\nProfesor Čelić naglašava da bi povratak Unmika bio faktički korak u pravcu jačanja reafirmacije principa očuvanja teritorijalnog integriteta i suvereniteta naše zemlje, te da zato Srbija ne bi trebala da nemo posmatra i čeka šta će se i da li će se išta dogoditi, već da bi morala da se diplomatski angažuje na tome.\n„Sklapanje i sprovođenje takozvanog briselskih sporazuma u svrhu ’normalizacije odnosa‘, u direktnoj su suprotnosti ne samo sa Ustavom Srbije, već i sa rezolucijom 1244. Ipak, mislim da bi ovo mogao biti dobar znak kada je reč o statusu KiM i da će pružiti tračak nade da statusna bitka (još) nije izgubljena“, zaključuje on.\nUnmik, uloga, Srbija


VIDEO: Bugatti Centodieci\nIzvor: AutoBlog, 16.Avg.2019, 21:12\nPovodom svoje 110-godišnjice, Bugatti na događaju Monterey Car Week u Kaliforniji predstavlja novi model Centodieci.Centodieci je inspirisan legendarnim modelom EB110 SS (ima V12 motor sa 612KS, do 100 km/h ubrzava za 3,2 sekunde, može do 355 km/h), a poput Bugattija Divo biće proizveden u ograničenom broju primeraka. Tačnije, Bugatti će napraviti seriju od samo 10 komada Centodiecia, po ceni od 8 miliona evra po komadu (bez poreza). Centodieci je baziran na Chironu (od koga je lakši za 20 kg), a...\nPIH, VEĆ JE RASPRODAT! Ovo je novi Bugati sa 1.600 konjskih snaga! (VIDEO)\nIzvor: SrbijaDanas.com, 17.Avg.2019, 11:40\nFali za kolekciju....Bugati ponovo jaše. Ako je njihov prethodnik EB110 bio raritet sa 126 primeraka, šta reći za ovaj novitet čija je planirana proizvodnja tek deset primeraka. I ne samo to, proizvodni plan kaže da će proizvodnja trajati punih pet godina, odnosno planiran je ritam isporuke od...


Nije gotovo, Lacio bi mogao da razmotri ponudu za Sergeja! - Sportske.net\nNije gotovo, Lacio bi mogao da razmotri ponudu za Sergeja!\nSudbina srpskog fudbalera i dalje je pod znakom pitanja.\nRonaldo naredio, hoće Srbina za saigrača!Ronaldo naredio, hoće Srbina za saigrača!Atletiko predstavio dvojicu novajlija i oprostio se od napadačaGotovo, vezista napustio "San Siro""Mlekadžije" dovode dvojac iz Napolija\nPreneli smo danas da bi Sergej Milinković-Savić trebalo da potpiše novi ugovor sa Lacijom, te bi na taj način još makar jednu sezonu proveo na "Olimpiku".\nLacio bi u novu saradnju sa srpskim fudbalerom umetnuo i otpusnu klauzulu, pa se više ne bi vodila velika polemika oko njegovog transfera.\nU slučaju da potpiše novu saradnju, klub bi mogao da napusti samo u slučaju da neko aktivira klauzulu, ne bi bilo nikakvih pregovaranja.\nIpak, dok se to ne dogodi, jedan klub se nada da bi mogao da pronađe kompromisno rešenje sa prvim čovekom "Nebeskoplavih" Klaudiom Lotitom.\nU pitanju je Milan, koji je nedavno doveo dva velika pojačanja u vidu Gonzala Iguaina i Matije Kaldare iz Juventusa.\nNaime, kako je izjavio potpredsednik manjinskog dela vlasništva nad klubom sa "San Sira" Đuzepe La Skala, "Rosoneri" mogu da priušte Milinković-Savića, a navodno je i Klaudio Lotito spreman da razmotri njihovu ponudu.\nPrethodnih dana se u italijanskoj štampi pominjalo da bi "Rosoneri" platili Laciju 40 miliona evra na ime jednogodišnje pozajmice, a da bi po isteku iste bili u obavezi da klubu iz italijanske prestonice uplate od 55 do 70 miliona evra za otkup čitavog ugovora.\nLa Skala tvrdi da se Lotito osetio poraženim nakon situacije da Stefanom De Frajom, koji je na kraju napustio Lacio po isteku saradnje, pojačao je Inter kao slobodan igrač, te "Nebeskoplavi" nisu zaradili ništa na njegovom odlasku.\n"Rosoneri mogu da priušte Srbina. Lotito razmišlja o tome i mogao da bi da pristane na ponudu, pre svega zbog situacije sa De Frajom, zbog koje se oseća poraženim", izjavio je La Skala.\nDakle, ništa još uvek nije gotovo, videćemo da li će sportski direktor Milana Leonardo uspeti da napravi još jedan paklen posao ovog leta ili će Sergej, makar na još neki period, ostati deo Lacija.


Za primenu solarne energije u zalivnim sistemima i štedljivu rasvetu 32 miliona dinara\nPokrаjinski sekretаrijаt zа energetiku i mineralne sirovine rаspisаo je Javni konkurs za dodelu bespovratnih podsticajnih sredstava za sufinansiranje realizacije projekata primene solarne energije u zalivnim sistemima. Pravo učešća na konkursu imaju fizička lica - nosioci registrovanih poljoprivrednih gazdinstava sa teritorije Autonomne pokrajine Vojvodine, a bespovratna podsticajna sredstva koja se dodeljuju koristiće se za sufinansiranje realizacije projekata korišćenja solarne energije za potrebe navodnjavanja, nabavke i montaže novih solarnih pumpnih sistema za navodnjavanje (fotonaponski paneli, solarna pumpa za vodu sa kontrolerom, akumulator) i ostale prateće elektro i mašinske opreme.\nCiljevi projekta, navodi se u javnom konkursu, su smanjenje troškova za energente, smanjenje uvozne zavisnosti korišćenja fosilnih goriva, povećanje energetske samostalnosti poljoprivrednih gazdinstava, smanjenje emisije štetnih gasova u okolinu, afirmacija korišćenja obnovljivih izvora energije i revitalizacija postojećih sistema za navodnjavanje kod registrovanih poljoprivrednih gazdinstava.\nUkupan iznos za raspodelu sredstava je 12 miliona dinara, a maksimalni iznos sredstava koji se dodeljuje po jednom projektu je 800.000 dinara.\nIstovremeno, Pokrаjinski sekretаrijаt zа energetiku i mineralne sirovine je rаspisаo i Javni konkurs za dodelu bespovratnih podsticajnih sredstava za sufinansiranje realizacije projekata štedljive javne rasvete, takođe sa 22. septembrom kao rokom za podnošenje prijava.\nCiljevi ovog projekta su poboljšanje energetske efikasnosti kroz smanjenje potrošnje energije, unapređenje sistema javne rasvete, smanjenja emisije štetnih gasova u okolinu, kao i povećanje bezbednosti učesnika u saobraćaju i samog stanovništva. Ukupan iznos za raspodelu sredstava je 22 miliona dinara, a maksimalni iznos sredstava koji se dodeljuje po jednom projektu je 5 miliona dinara.\nSredstva se mogu koristiti za sufinansiranje projekata jedinica lokalne samouprave sa teritorije Autonomne pokrajine Vojvodine, za rekonstrukciju javne rasvete i to za zamenu postojećih svetiljki i montažu svetiljki sa štedljivim izvorima svetlosti i pripadajuće opreme, kao i zamenu postojećih svetiljki i montažu svetiljki sa štedljivim izvorima svetlosti i nabavku i montažu sistema za upravljanje javnom rasvetom, sa pripadajućom opremom.\nPravo učešća na Konkursu imaju jedinice lokalne samouprave sa teritorije AP Vojvodina.\nKompletan dokument sa svim dodatnim informacijama se nalazi na adresi http://www.ekapija.com/website/sr/page/1231454


Elektroprivreda spremna za velike investicije | MONDOBA\nElektroprivreda ERS Luka Petrovic Investicije\nElektroprivreda spremna za velike investicije 0 Podijeli Podijeli na facebook Podijeli na twitter Podijeli na viber Pošalji na mail\n04.10.2019. / 15:51 15:59\nElektroprivreda spremna za velike investicije\nAutor SRNA 04.10.2019. / 15:51 15:59\nDirektor "Elektroprivrede Republike Srpske" Luka Petrović izjavio je danas da je to javno preduzeće spremno da realizuje velike investicije i na taj način iskoristi velike potencijale Srpske u energetici.\n"Znamo koji model možemo da primijenimo u zavisnosti od investitora ili izvođača. Takođe, znamo koji model finansiranja možemo da obezbijedimo. Potrebno je učešće i obično se traži da ono bude 15 do 25 odsto vrijednosti investicije", rekao je Petrović na panelu "Najveći investicioni projekti - energetika, putevi, telekomunikacije" koji je održan u sklopu Međunarodnog sajma nekretnina i investicija u Banjaluci.\nPetrović je istakao da su na ovaj način došli do toga da mogu da realizuju projekat izgradnje solarne elektrane snage 100 megavata u Hercegovini.\n"Imamo riješenu finansijsku konstrukciju za vjetroelektranu `Hrgud` i u toku je tenderska procedura za hidroelektranu `Dabar`. Postoje potencijali Drine i krećemo se prema zajedničkoj investiciji sa Srbijom. Imamo u planu hidroelektrane na Bistrici, hidroelektranu `Cijevna` i vjetroelektranu `Trusina` koja ima potencijal veći od 200 megavata", naglasio je Petrović.\nOn je naveo da je obaveza "Elektroprivrede" da u naredne tri godine otpočne ove investicije.\n"To podrazumijeva primjenu mješovitog modela izvođenja, odnosno finansiranja, te da nađemo adekvatne izvođača i da krenu ozbiljni radovi u naredne tri godine", kaže Petrović.\nPrema njegovim riječima, ne može se ništa uraditi za kratko vrijeme, navodeći da je bivša Jugoslavija gradila hidroelektranu "Trebinje 1" osam godina.\n"Ozbiljna znanja, ozbiljni kadrovi, ozbiljne konsultantske kuće su potrebni da bismo mogli doći do ovih investicija. Plan je da oko 2,5 milijardi KM bude uloženo u narednih 10 godina", kaže Petrović.\nDa smo povećavali cijenu struje samo dva-tri odsto...\nOn je naglasio da "Elektroprivreda" do sada nije imala razvojnu komponentu, jer je vodila socijalnu politiku prilikom kreiranja cijene električne energije koja je znatno ispod tržišnih.\n"Da je naša `Elektroprivreda` svake godine, kao što su to radile sve elektroprivrede u okruženju, povećavala cijene samo dva do tri odsto danas bi na računu imala 100 miliona KM za neophodne investicije", istakao je Petrović.\nOn je rekao da je problem u tome što bankarski sektor u BiH ne može da obezbijedi ni 50 miliona KM prilikom velikih investicija.\n"Treba se udružiti pet banaka pa da obezbijede 100 miliona evra za podršku investiciji, a energetika je zahtjevna u finansijskom smislu i radi se o znatno većim iznosima. Iz tih razloga su nam strane banke bliže", pojasnio je Petrović.\nOn je dodao da "Elektroprivreda Republike Srpske" planira da u narednih 10 godina poveća proizvodnju električne energije iz obnovljivih izvora za 1.000 megavata za šta će biti potrebno 2,5 milijardi KM.\nERS električna energija\nUpravo gledate Turistički biseri Kupresa, Livna, Tomislavgrada, Blidinja... 0 Video Pre 15 h U okviru projekta "Odmori u BiH", koji promoviše domaći turizam, ekipa našeg portala posjetila je protekle sedmice...


Ključni faktor radnici | podunavlje.info\nSMEDEREVO, 15. decembar – Predsednik Hestil grupe Ju Jong izjavio je danas da je železara u Smederevu izašla iz najteže situacije, ostvarila prvu dobit i izrazio očekivanje da će Hestil postati jedna od najkonkurentnijih čeličana u Evropi i u svetu.\nTokom današnje posete smederevskoj Železari, Jong je rekao da je kompanija Hestil Srbija u novembru ostvarila prvu dobit pre oporezivanja, tako da će u decembru „ostvariti čist dobitak“.\n„Smatramo da je izuzetno dobra vest, ne samo za sve zaposlene, za lokalnu vlast, već i za naša dva rukovodstva. Posle Ju-es Stila, kompanija je napravila istorijski preokret i ostvarila dobit u poslovanju. To je istorijski trenutak za Hestil Srbija. To pokazuje da smo vratili vitalnost ovoj fabrici“, ocenio je Jong.\nOn je kazao da je železara izašla iz najteže situacije „fabrika je bila pred zatvaranjem“.\n„Smatram da će železara u bliskoj budućnosti ponovo postati ponos vaše nacije, kao što smo obećali da će Hestil postati jedna od najkonkurentnijih čeličana u Evropi i u svetu. Zajedno ste sa nama prošli jedan težak, mukotrpan put u prethodnih šest meseci. Iza ovog uspeha stoji veliko žrtvovanje svih zaposlenih“, poručio je Jong.\nPredstavljajući planove za narednu godinu, Jong je rekao da će Hestil investirati direktno u obnovu ključne opreme.\n„U 2016. Hestil je već uložio 120 miliona dolara u železaru, a u narednoj godini ćemo investirati takođe 120 miliona dolara u poboljšanje opreme, u rekonstrukciju strukture proizvodnje. Nadamo se da ćemo posle toga ostvariti profit u idućoj godini od 20 miliona evra, tako da ćemo ostvariti proizvodnju ukupne vrednosti 800 miliona dolara. Očekujemo da će Hestil Srbija iduće godine postati profitabilno preduzeće koje će biti mnogo konkurentnije i predstavljaće brend na svetskom tržištu čelika“, ocenio je Jong.\nOn je izrazio zahvalnost srpskom premijeru, kako je rekao, za lično zalaganje i Vladi Srbije na podršci radu Hestila u Smederevu, kineskom ambasadoru u Srbiji za koga je rekao da je konstantno obraćao veliku pažnju i podršku za njihov rad, rukovodstvu Hestila, koje je poslalo najbolji stručni tim u Smederevo tako da je Hestil integrisao sve postojeće resurse širom sveta i usmerio ka smederevskoj železari.\n„Poslali su 11 puta stručnu delegaciju sa više od 200 stručnjaka za poboljšanje tehnologije u naporima da smanjuju troškove proizvodnje“, rekao je Jong, a najiskreniju zahvalnost uputio je zaposlenima u fabrici.\n„U ovom periodu vi ste nama dokazali koliko volite svoju fabriku, koliko ste profesionalni i požrtvovani kako bi ova fabrika oživela. Mogu da kažem da Hestil u svetu ima više od 70 svojih filijala i fabrika, a vi u Smederevu ste nam pokazali da ste najbolji. Vi ste ključni faktor i nosilac cele fabrike“, kazao je Jong.\nPremijer Srbije Aleksandar Vučić rekao je da Hestil u Smederevu iduće godine planira da proizvede dva miliona tona čelika što će uticati na BDP Srbije za jedan odsto, a verovatno i više. On je ocenio da je železara napravila preokret u srpskoj ekonomiji i ambasadora Kine u Srbiji Li Mančanga zamolio da se dodatno angažuje i ubrza razgovore o RTB Boru i ostalim prioritetnim zadacima, kako je kazao, bez obzira da li je to uvek interes Kine ili nije.\n08/08/2020, 7:31 pm


U raznim akcijama su, naime, podeljeni paketići deci iz marginalizovanih grupa, sa smetnjama u razvoju i invaliditetom i mališanima koji žive u ekstremnom siromaštvu – na taj način je deci obezbeđeno oko 400 paketića, među kojima je bilo i više od 100 paketa sa potrepštinama kao što su garderoba i proizvodi za ličnu higijenu.\nPoslednji u nizu je krajem decembra bio Deda Mraz Picoderac koji je u renoviranom Domu „Slavko Simin“ podelio oko 450 paketića za decu iz tog dela grada (deo II Mesne zajednice). Dodelu paketića je petu godinu zaredom organizovalo UG „Picoder“ čiji su članovi deo novca obezbedili iz projekta koji je početkom 2018. godine finansirala lokalna samouprava na konkursu za nevladin sektor, a drugi deo je nabavljen od sponzora.\nOsim malih Picoderaca, u toku decembra je u gradu u kom niz godina unazad funkcioniše i Narodna kuhinja, Deda Mraz u raznim akcijama podelio paketiće i deci iz marginalizovanih grupa. Prvo je stigao u školu „Bratstvo“, u kojoj se obrazuju deca sa smetnjama u razvoju, i podelio je deci više od 70 paketića. Akciju darovanja zajednički su organizovali lični pratioci dece sa smetnjama u razvoju i Rotarakt klub iz Novog Sada.\nPotom su belobradog dočekala i deca sa smetnjama u razvoju u Dnevnom boravku Centra za socijalni rad i deca iz hraniteljskih porodica – dodeljeno je 70 poklona.\nDarovana su i deca članova Društva za afirmaciju invalida „Fenix-plus“ u zgradi I Mesne zajednice u Bečeju, njih 25.\nNajzad, Deda Mraz je stigao i u Centar za decu i mlade u Glavnoj ulici kako bi podelio 220 paketa za decu koja žive u uslovima ekstremnog siromaštva. Reč je o tradicionalnoj akciji koju godinama organizuju Društvo prijatelja dece, savet LPA za decu u saradnji Centrom za socijalni rad i donatorima.\nDeci koja žive u teškim uslovima podeljeno je 110 slatkih paketića i 110 paketa u kojima su potrepštine za ličnu higijenu i garderoba. Slatkiše su obezbedili građanska grupa iz Nemačke i Ekumenska crkva, a poklone sa garderobom i proizvodima za ličnu higijenu su prikupljala i deca u akciji „Deca deci“ u toku Dečje nedelje.\nBečejci su prikupljali donacije i za decu sa Kosova, naime, Udruženje Srba Kosova i Metohije „Gračanica“ iz Bečeja saopštilo je da je obezbedilo oko 130 paketića za tu decu.\nNa teritoriji opštine Bečej na aktivnoj evidenciji Centra za socijalni rad, reč je o onima koji primaju nekakvu pomoć, broj dece do 17 godina starosti 2015. godine bio je 1.595 – podatak je iz važećeg Lokalnog plana akcije za decu opštine Bečej.\nViše iz ove kategorije « Intervju sa direktorom Vodokanala Zoranom Grbićem: Stabilno vodosnabdevanje u 2019. godini\tFinansiranje škola: Najmanje novca za „Bratstvo“ i „Šamu“ u Bačkom Petrovom Selu »


Bod „kao kuća“, ne može bez napadača, navijači Zvezde žele osvetu! (TVITOVI) – CG Vijesti\nDa li će se istorija ponoviti?\nŠok terapija imenovanjem Ćavija Ernandeza za trenera Barselone još nije došla do izražaja, pa je katalonski tim nakon 15 kola u minusu od čak 16 bodova u odnosu na vodeći Real Madrid.\nBarselona je u subotu uveče poražena na svom terenu od Betisa, dok je Real protutnjao San Sebastjanom i zahvaljujući Luki Joviću stigao do velike pobede.\nSamo najveći pesimisti veruju da Barselona ove sezone može do titule, ali prošlost nas uči da su čuda moguća i upravo to bi trebalo da drži Ćavijeve izabranike u životu.\nJutro nakon četvrtog poraza u ligi, katalonski Sport podseća na sezonu 2003/2004 kada je Barselona pod vođstvom Franka Rajkarda nakon 18 kola takođe bila u debelom zaostatku, a onda završila kao prva sa dva boda više od najvećeg rivala.\nBila je to bravurozni drugi deo sezone Barselone, koja je u poslednjih 17 utakmica ostvarila isto toliko pobeda, dok je Real sve redom gubio u završnih pet mečeva.\nJoš jedna sličnost je ta što je te sezone Đoan Laporta imao debitantsku godinu na čelu Barselone, a takav je slučaj i sada u njegovom drugom mandatu.\nTada je Španac angažovao nekada legendarnog igrača Milana i reprezentacije Holandije, a u timu je imao zvezde poput Ronaldinja, Rafe Markeza, Eta, Deka, Žilija, Beletija, Larsona i drugih.\nTe sezone je i Ćavi bio u timu, koji je u 86. minutu El Klasika doneo pobedu protiv Real Madrida.\nSve podseća na tu sezonu, hoće li se istorija ponoviti?


Sportske.net - Dejan Stanković ima sjajnu ponudu, hoće li odoleti ili sledi odlazak iz Zvezde?\nHoće li se Dejan Stanković oprostiti od Zvezde?\nPosle pobede u derbiju, nova titula je izvesna, Deki cilja duplu krunu, ali u Italiji tvrde da ima novi posao u izgledu.\nTeško mu je odoleti, naime predsednik Ferero razmišlja da pruži Stankoviću šansu.\nRanijeri će napustiti Doriju na kraju sezone, pisali smo, Siniša Mihajlović ne namerava da se vrati, ali "Vipereta" Ferero ga konsultuje, Miha je ostavio sjajan utisak na "Marasiju", i možda on stoji iza cele priče oko Stankovića.\nIma još kandidata, ali za Dekija bi Samp bila sjajna prilika, on je trenersku karijeru počeo u Udinama kao pomoćnik Stramaćoniju koji mu je bio trener u Interu.\nS obzirom na reputaciju koju ima u Italiji, onu igračku, sigurno da bi Stanković imao dosta kredita na novom poslu, a Sampdorija svakako nije mali klub i bio bi sjajan početak karijere u jednoj od najjačih liga na svetu.\nSledi čekanje, videćemo hoće li uslediti ponuda i hoće li pokolebati Stankovića...\nBorise, osim izuzetne rečitosti i intelektualnog stila koji unosiš u sportski komentar, ipak moraš da vodiš računa o elementarnog - informaciji. Okej, ne da urednik (ili ga sam određuje) naslov koji opisuje tekst, već privlači klik, ali, u podnaslovu si mogao da daš neophodnu informaciju. Umesto *ovo bi bila idealna...* sa *Sampdorija bi bila idealna...* - kasnije bi *Dorija*, *Vipereta Ferero* *Marasija* - što je sve nekakva demonstracija tvoje izuzetne obaveštenosti (koja pomalo deluje kao šepurenje) - delovale kao ukrasi, ovako, bar pola čitalaca ne prepoznaje Viperetu Ferera, ne znaju gde je i šta Marasija i da je *Dorija* nekakva (verovatno) skraćenica od Sampdorija, koju verovatno koriste njeni fanovi. Zašto to? Malo više ležernosti i poštovanja elementarnog - davanja informacije, ne bi škodilo stilu, samo bi bila mudra nadogradnja.


APMSB Rusija iz Srbije gradi most saradnje između dve zemlje\nBack PRIVREDA INSTITUCIJE APMSB Rusija iz Srbije gradi most saradnje između dve zemlje\nčetvrtak, 13 septembar 2012 10:49\nPočetkom avgusta, na ime direktorke Asocijacije privrednika malog i srednjeg biznisa „Rusija“ u Srbiji, Marianni Viktorovnoj Mladenović, stigao je poziv od generalnog direktora Kazanskog poljoprivrednog sajma, gospodina, Л.Л. Семёнов-a za učešće srpskih firmi na „Povolškom agrarnom forumu“.\nSajam, koji se organizuje od 24. do 26. oktobra 2012. godine, pruža mogućnost poljoprivrednim kompanijama i preduzećima iz Srbije za zajedničko predstavljenje, priliku da se u toku rada Foruma susretnu sa najperspektivnijim klijentima i kupcima, i promovišu svoju kompaniju na tržištu Tatarstana u skladu sa sopstvenim interesima: od neposrednje prodaje do dugoročnog razvitka, od istraživanja tržišta do stvaranja baze potencijalnih klijenata.\nTatarstan, republika u kojoj se nalazi grad Kazanj, danas je jedan od vodećih regiona Ruske Federacije u proizvodnji i preradi poljoprivrednih proizvoda, a sajam je poznat po velikom broju renomiranih učesnika kako iz Rusije tako i iz inostranstva, čime ovaj poziv dobija na još većem značaju.\nDa ovaj poziv nije slučajno upućen baš na ovu adresu, govore brojne aktivnosti i angažovanja APMSB „Rusija“ upravo na stvaranje veza između Ruske Federacije i Srbije, povezivanja zemlje u kojoj su se rodili sa zemljom u kojoj žive i stvaraju.\nAsocijacija privrednika malog i srednjeg biznisa „Rusija“ sa sedištem u Rakovcu, osnovana je 15. jula 2011. godine od strane ruskih sunarodnika koji žive u Srbiji, tačnije u opštinama Novi Sad i Beočin.\nAPMSB „Rusija“ je prva ovakva asocijacija u Srbiji, a čine je mali i srednji privrednici okupljeni oko zajedničkog interesa, sveobuhvatne promocije malih i srednjih preduzeća u Srbiji, štiteći interese poslovanja, poboljšavajući njegovu efikasnost i promovišući principe društvene odgovornosti. Mada je naglasak na malim i srednjim preduzećima, mogućnost pristupa ovoj asocijaciji imaju svi državni i nedržavni subjekti u Srbiji i Rusiji.\nZa godinu dana aktivnog delovanja APMSB „Rusija“ je ostvarila nekoliko konkretnih projekata. Jedan od najznačajnijih je pokretanje prve i jedine radio emisije na ruskom jeziku u Srbiji - „Prozor u Rusiju“, u marta 2010. godine. Ovim radio emisijama prate se aktuelna dešavanja kako u Rusiji, tako i kulturne manifestacije u Srbiji koje su povezane sa životom i radom Rusa u Srbiji.\nAPMSB „Rusija“ je bila inicijator održavanja okruglog stola o prezentaciji Kurske oblasti Ruske Federacije u Srbiji 16. decembra 2012. godine u Privrednoj komori Vojvodine, na kojem je predočen interes srpskih firmi za saradnju sa ovim regionom.\nOd 14. septembra do 23. oktobra 2011. godine u Novom Sadu je održan Međunarodni obrazovni seminar za studente iz Rusije, Srbije i Hrvatske, a u organizaciji APMSB „Rusija“ i Omladinskog pokreta. Seminar je održan po prvi put i okupio je 48 studenata Tulskog državnog pedagoškog Univerziteta „L.N. Tolstoj“, 10 studenata ruske nacionalnosti koji žive u Srbiji, kao i druge studente iz Srbije. Seminar je organizovan na Novosadskom univerzitetu, a upriličene su ekskurzije u Beograd, Primošten, Split, Rogoznicu, Trogir.\nOd 16. do 20. maja 2012. godine, u okviru međunarodne saradnje u oblasti obrazovanja, delegacija iz Srbije posetila je Tulski državni pedagoški univerzitet „L.N. Tolstoj“, a rezultat te posete bilo je potpisivanje Sporazuma o saradnji između Tulskog državnog pedagoškog univerziteta „L.N.Tolstoj“ i APMSB „Rusija“, koji ima za cilj obezbeđivanje razmene studenata i nastavnog kadra.\nOkruglo sto povodom obeležavanja 200-te godišnjice Borodinske bitke, održan je 23. maja 2012. godine u Beogradu, u okviru Međunarodnog obrazovno-kulturnog seminara a u organizaciji APMSB „Rusija“ i Ruskog centra za nauku i kulturu u Srbiji.\nAPMSB „Rusija“ je bila jedan od organizatora Prolećnog međunarodnog obrazovnog seminara za studente iz Rusije, Srbije i Crne Gore, koji je održan od 22.maja do 1. juna ove godine u Ruskom centru za nauku i kulturu u Beogradu i na Fakultetu za menadžment u Herceg Novom.\nKao posledica ovako kvalitetne saradnje, pre svega u oblasti obrazovanja i kulture između Ruske Federacije i Srbije, stigao je i napred navedeni poziv direktora Kazanskog poljoprivrednog sajma, APMSB „Rusiji“, za učešće predstavnika agrarnog i privrednog sektora Srbije na „Povolškom agrarnom forumu“.\nOvim se svim zainteresovanim pruža mogućnost da razmotre učešće na ovoj manifestaciji kao delu delegacije iz Srbije, čime bi osim predstavljanja potencijala naše zemlje, svi uključeni imali priliku za afirmaciju vlastitih delatnosti.\nČlanovi APMSB „Rusija“ učiniće sve da u Kazanj stigne što veći broj srpskih kompanija, a da li će se i u kojoj meri to ostvariti zavisi ipak, i od nas samih.


Globalni dug je dostigao prošle godine rekordnih 184 hiljade milijardi dolara, što odgovara iznosu od preko 86.000 dolara po osobi, a taj iznos je dvostruko iznad prosečnog dohotka po stanovniku planete.\nU zaduživanju predvode SAD, Kina i Japan, tri najveće ekonomije, objavio je Međunarodni monetarni fond (MMF), ističući potencijalne rizike po globalni rast budući da je njihov udeo u globalnom dugu veći od udela u svetskom BDP-u, prenosi agencija "Blumberg".\nSve u svemu, iznos svetskog javnog i privatnog duga iznosi oko 225 procenata bruto domaćeg proizvoda.\nPodaci MMF-a o dugu su za 2.000 milijardi viši od prethodne procene, objavljene u oktobru, budući da su uneti pokazatelji koji su obuhvatili i kraj 2017. godine i nekoliko zemalja koje ranije nisu dostavile ažurirane cifre.\nMMF od 1950-ih godina koristi podatke 190 zemalja za izradu ovog izveštaja, prenosi Tanjug.\nUloga CFO u kompanijama postaje sve značajnija\nKompanija “Tesla” izabrala Nemačku za izgradnju fabrike\nAmerički građani duguju 14 biliona dolara\nSunovrat pakistanske valute za samo jedan dan\nMMF: Centralne banke bi trebalo da razmisle o izdavanju digitalnih valuta\nMMF upozorava da će trgovinski rat svet učiniti siromašnijim i opasnijim\nPezos rekordno nizak, nove mere za stabilizaciju Argentine


Pokret Oslobođenje zahteva od Ivice Dačića DA ODLOŽI REFERENDUM I IZBORE - Politički.rs\nPolitički.rs, Foto: Pokret Oslobođenje, Skupština Srbije\nPokret Oslobođenje pozvao je danas zvanično predsednika Narodne skupštine Ivicu Dačića da odloži predstojeći referendum o ustavnim promenama zakazan za 16. januar, kao i aprilske izbore. Generalni sekretar ovog pokreta Nikola Kosović objasnio je da „nema normalnih demokratskih ni medijskih uslova za održavanje glasanja“.\nPrema njegovim rečima, izmene najvišeg zakonskog akta ne mogu da se donose „u tajnosti i preko nelegitimnih institucija“.\n„Mi sada imamo situaciju da se za ustavne izmene glasa za nedelju dana, a da ogromna većina građana ni ne zna da se održava referendum. Nema javne rasprave, nema informacija u medijima, sve je skriveno od očiju javnosti“, kaže Kosović.\nOn je dodao da je neobično i to što ni stranke vlasti ne vode kampanju.\n„Jasno je šta je cilj. Da se ustavne promene isposluju u medijskom i demokratskom mraku, da na izbore izađe tek nekoliko stotina hiljada ucenjenih glasača vlasti i da sve to aminuje nelegitimna jednopartijska skupština“, objašnjava funkcioner Oslobođenja.\nKako je istakao predsednik ovog pokreta Mlađan Đorđević, praktično se radi o nasilnoj promeni najvišeg pravnog akta jedne zemlje.\n„To je pokazna vežba za buduće promene ustavnog okvira, pre svega u pogledu brisanja Kosova i Metohije iz preambule, a znamo da je to Vučić obećao zapadnim silama“, kaže Đorđević.\nZbog svega toga, navode u pokretu Oslobođenje, zvanično su od predsednika parlamenta Dačića zatražili odlaganje ili otkazivanje referenduma.\nĐorđević je podsetio da se čak i Ivica Dačić nedavno na sastanku sa predstavnicima nevladinih organizacija oglasio protiv referenduma.\n„Odgovornost je na njemu, ne samo u pogledu referenduma, već i u pogledu izbora, koji se odigravaju u većem medijskom mraku i u većoj nedemokratiji nego izbori 2020. godine, koje je opozicija bojkotovala“, objašnjava lider Oslobođenja.\nKako je naveo, otkazivanje izbora bi bio „odgovoran i državnički potez“ koji bi sprečio društvene sukobe i dublju krizu.\nGeneralni sekretar Oslobođenja Kosović podseća da je ovaj pokret ranije izneo plan po kojem bi upravo Dačić kao predsednik parlamenta preuzeo rukovođenje Srbijom do sticanja uslova za organizaciju prvih slobodnih izbora koje bi Srbija imala od 2012. i dolaska SNS na vlast.\n„Za taj plan dobili smo podršku u Moskvi, ali i od određenih zapadnih krugova, i Dačić je o tome obavešten. Zbog toga insistiramo da se zvanično odredi prema mogućnosti otkazivanja referenduma i odlaganja aprilskih izbora“, zaključuje Nikola Kosović.\nTagged: IVICA DAČIĆ, IZBORI, NIKOLA KOSOVIĆ, POKRET OSLOBOĐENJE, REFERENDUM


Dodik novinarima pokazao sve ugovore o kreditu – mojKontakt portal – Radio Televizija Kontakt\nDodik: BiH samo virtuelno postoji\nDodik novinarima pokazao sve ugovore o kreditu\nPredsjednik Republike Srpske Milorad Dodik predočio je danas ugovor o njegovom kreditu kod Pavlović banke iz 2007. godine, koji će dostaviti odbrani uhapšenih za slučaj “Pavlović i drugi”.\nDodik je istakao da je glavni razlog hapšenja Pavlovića i ostalih iz Pavlović banke tvrdnja da ne postoji ugovor o kreditu, odnosno da je kredit fiktivan.\n“Već duže vrijeme sam izložen neprofesionalnim bahatim aktivnosima Suda i Tužilaštva BiH, što se može vidjeti iz navoda zašto su ljudi zatvoreni. Smatrajući da sam prozvano lice, našao sam ugovor iz 14. maja 2007. godine, između Pavlović banke i mene lično, koji je ovjeren i koji dokazuje taj kredit”, rekao je Dodik na vanrednoj konferenciji za novinare u Banjaluci.\nPrema njegovim riječima, u odluci Suda BiH o pritvoru navodi se da je grijeh odgovornih lica u banci da su učinili sve da unište i prikriju dokumentaciju vezanu za 2007. godinu, a to znači ugovor o kreditu, ugovor o depozitu, garanciju za taj kredit i odluku kreditnog odbora banke.\nOn je dodao da je kredit pratio ugovor o oročavanju depozita kao garancije za taj kredit, a da je svemu prethodila odluka Nadzornog odbora banke, dok u navodima za pritvor osumnjičenih kažu da upravo pomenuta dokumenta nemaju.\n“Želim da vjerujem da je Tužilaštvo dovedeno u zabludu od onih koji su bili dostavljači ovakvih površnih ili nedovoljnih dokaza vezano za taj slučaj. Prestali su svi razlozi da ljudi budu pritvoreni, niko ne očekuje da treba da se prekine taj postupak, ali su oni motivisali svu tu svoju radnju da ne postoji ugovor a postoji”, objasnio je Dodik.\nTužilaštvo je, dodao je Dodik, utvrdilo da nema dokaza da je kredit vraćan, dok u ugovoru jasno piše da je postojao grejs period od 24 mjeseca.\n“Kamatna stopa godišnje po ovom kreditu iznosi 50.000 KM. Zahvalan sam Pavlović banci što mi je izašla u susret kao građaninu i odobrila kredit. Ja sam kupio nekretninu u Beogradu, tu nekretninu izdao i za nju dobijam 4.700 evra mjesečno, a gotovo cijeli iznos ide za otplatu kredita”, naglasio je Dodik.\nOn je dodao da se čekalo da prođe pet godina od zatvaranja kreditne partije, kada je banka dužna da određenu dokumentaciju likvidira jer nema više spora.\nDodik je napomenuo da će dokumentaciju dostaviti odbrani ljudi iz Pavlović banke, vjerujući da postoji objektivnost u cijelom slučaju i da će biti eliminisan politički progon koji se čini.\nOn je pozvao sve klijente Pavlović banke da ostanu uz banku, kao i sve javne institucije, ističući da je Pavlović banka jedna od najboljih poslovnih banaka, što, kako je rekao, mogu da potvrde sve revizorske službe, jer je riječ o banci koja ima najveći stepen dobro plasiranih kredita i najmanji problem sa naplatom odobrenih kredita.\n“Ovih dana Tužilaštvo je razaslalo papire na razne adrese širom Republike Srpske, pa čak i regiona tražeći da se utvrdi moje imovinsko stanje, da se utvrdi kad sam rođen, kad mislim da nestanem, ali želim da obavijestim javnost da se osjećam sigurno i da sam svoj posao radio u ime i u interesu Republike Srpske”, naveo je Dodik.\nPredsjednik Srpske je istakao da su oni koji su željeli politički obračun sa njim lažno dostavljali dokumente i pričali o zaštićenom svjedoku, za kojeg svi u Zvorniku znaju, a riječ je o bivšem direktoru banke, koji je smijenjen jer je želio da preotme banku od Slobodana Pavlovića i sada se sveti.\n“Radi se o ljudima isuviše lošeg karaktera, motivisanih koristoljubljem, ljudima koji su htjeli da otmu banku Slobodanu Pavloviću i njegov jedini grijeh je što je kao čovjek koji je zaradio svoj novac u Americi investirao u Republiku Srpsku”, rekao je Dodik.\nNa ovaj način kako radi Tužilaštvo BiH, širokim progonom, politički motivisanim od SDS-a, u ovom slučaju primarno /predsjednika SDS-a Mladena/ Bosića, kaže Dodik, svi investitori dovešće se u poziciju da razmišljaju da li žele da ulažu ovdje.\n“Laka inkriminaciji bilo koga je pogubna i davno se ovdje odustalo od one priče da niko nije kriv dok se to ne dokaže. Sud i Tužilaštvo BiH ‘zajahali’ su nezakonito, koristeći podmetanja i spekulacije, jer je nemoguće da nisu mogli da kontaktiraju mene i pitaju da li imam ovaj ugovor”, ocijenio je Dodik.\nDodik je naveo da je /ministar inostranih poslov BiH Igor/ Crnadak tokom boravka u Americi isključivo tražio da se protiv njega povede široka, opsežna istraga, progon koji bi trebalo da ga onemogući da bilo šta radi.\nOn je dodao i da ga je lider SDS-a Mladen Bosić molio za pomoć kako bi se deblokirala sredstva u sarajevskoj banci, koja su bila na SDS-ovom računu, tvrdeći da su to sredstva za odbranu Radovana Karadžića, da bi nakon što su na zakonski način sredstva odblokirana, Bosić izjavljivao kako Dodik koristi svoj uticaj.\nDodik je podsjetio da je Bosić izgubio u sudskom sporu protiv njega, te da je utvrđeno da ne govori istinu, kao i da je na jednoj sesiji službenik Sipe donio lažne papire i pokušao da to predstavi kao dokaz.\n“Vrijeme će pokazati šta se ovdje i na koji način radi. Nisam ja Republika Srpska, već samo jedan od izabranih funkcionera u Republici Srpskoj, čovjek koji je dobio izbore glasovima naroda, legitiman u punom kapacitetu”, rekao je Dodik.\nOn je dodao da ga Sud i Tužilaštvo progone zato što deset godina govori da je to nakaradan sistem, da Sud i Tužilaštvo nemaju ustavne osnove osim političke moći i volje zapadnjaka koji su nametnuli putem visokog predstavnika, te da će nastaviti da se bori protiv njih.\nRusija i Saudijska Arabija se dogovorile o zamrzavanju cijena nafte\nPauza u NSRS na zahtjev PDP-a


Nova Evropa podržava novi START\nLideri postkomunističkih članica EU i Hrvatske podržali su na večeri s američkim predsednikom Barakom Obamom resetovanje odnosa Vašingtona i Moskve i novi sporazum o smanjenju nuklearnog naoružanja, ali su zatražili da taj proces bude transparentan i da uzima u obzir interese njihovog regiona.\n"Za okruglim stolom nisu iznete nikakve bojazni ili strah, već jasna potreba da se grade odnosi sa Rusijom kao transparentni, da se o njima informišemo. Izrazili smo podrška resetovanju, ali da taj proces takođe vodi računa o interesima našeg regiona. Predsednik Obama tu ne vidi problem", kazao je novinarima posle večere češki premijer Jan Fišer.\nBarak Obama se, prema rečima češkog premijera, takođe založio da se odnosi s Rusijom grade na principu uzajamnog poverenja i apsolutno transparetno.\n"Naravno da s Rusijom postoje razlike, ali je predsednik Obama ocenio da SAD s Rusijom uspevaju da komuniciraju i traže zajedničke stavove", preneo je Fišer reči američkog predsednika.\n"Dobili smo uveravanja od predsednika Obame da mi i dalje spadamo u evroatlantski prostor, delimo iste vrednosti i preuzimamo zajedničku odogovornost", kazao je češki premijer.\nGlavna tema razgovora nije bila ni američka protivraketna odbrana, ni kako bi 11 zemalja Srednje i Istočne Evrope moglo da se uključi u taj novi koncept američkog antiraketnog štita, kako se očekivalo, već saveznički odnosi u NATO, nova strateška koncepcija Alijanse i Avganistan kao njen apsolutni prioritet.\nZa većinu od srednjeevropskih zvaničnika koje je u Prag pozvao Obama krupna tema bila je energetska bezbednost.


Opština podržala inicijative učenika\nPovodom obeležavanja Dečije nedelje pećinačka lokalna samouprava organizovala je juče Dan otvorenih vrata za predstavnike učeničkih parlamenata osnovnih škola sa teritorije pećinačke opštine. Mlade parlamentarce je primio Zoran Vojkić, zamenik predsednika Opštine Pećinci, koji je tom prilikom rekao da je ova poseta postala tradicionalna i da je ovo, svakako prilika da se osnovci upoznaju sa radom lokalne samouprave i da u direktnom razgovoru sa opštinskim rukovodstvom iznesu svoje predloge i probleme sa kojima se susreću.\nVojkić je naglasio da je cilj Opštine Pećinci da svi učenici na njenoj teritoriji imaju jednake uslove za boravk u školi i sticanje znanja. Ujedno je najavio da se ovih dana raspisuje tender za rekonstrukciju škole u Karlovčiću, a nakon toga i tender za rekonstrukciju škole u Kupinovu, kao i da je u planu rekonstrukcija škole u Pećincima.\n“Pripremni radovi za izgradnju prve faze novog objekta predškolske ustanove u Šimanovcima su već počeli, a mi očekujemo da će se već tokom naredne godine šimanovački mališani useliti u nove prostorije” – rekao je Vojkić.\nOn je učenicima poručio da vredno rade na sticanju znanja i da se obrazuju, jer je intenzivnim industrijskim razvojem pećinačke opštine stvorena velika potreba za školovanim kadrovima i, kako je rekao, obrazovani mladi ljudi imaće mogućnost da lako pronađu zaposlenje i da uspešnu profesionalnu karijeru ostvare u opštini u kojoj su rođeni.\nTokom razgovora sa zamenikom predsednika, osnovne škole pokrenule su nekoliko zajedničkih tema, poput organizovanja tribina o digitalnom nasilju, kakve su već organizovane ranije, kao i veći angažman na edukaciji učenika iz oblasti ekologije. Tako je jedan od predloga bio da se za škole nabave kontejneri za sortiranje otpada koji bi bili postavljeni u školskim dvorištima. Vojkić je podržao predloge učeničkih parlamenata i najavio da će pećinačka lokalna samouprava pružiti podršku školama u izradi pilot projekata iz ovih oblasti.\nTakođe, zamenik predsednika je podržao inicijativu učenika osnovne škole iz Kupinova, koja učestvuje u programu za Čistije i zelenije škole u Vojvodini, da se više radi na edukaciji građana o značaju zaštite životne sredine putem deljenja flajera i štampanja plakata.